Mula-mula nafi UMNO lobi jawatan TPM, hari ini Asyraf tak malu berjumpa TPM

Sikap sebenar Ketua Pemuda UMNO yang bermuka-muka akhirnya terserlah, ia pada mulanya Datuk Asyraf Wajdi Dusuki menafikan kononnya parti itu sedang melobi jawatan Timbalan Perdana Menteri (TPM) sebelum ini, tetapi hari ini beliau antara yang terawal melawat Datuk Seri Ismail Sabri Yaakob di pejabat baharunya.

Ismail Sabri secara rasminya memulakan tugasnya sebagai TPM bermula hari ini selepas dilantik pada Rabu.

Asyraf memuat naik gambarnya dalam Facebook bersama Ismail Sabri di pejabat TPM dengan menyampaikan 10 cadangan untuk menambah baik Bantuan Rakyat yang dirumuskan Pemuda UMNO.

Tindakan tersebut nampaknya bertentangan dengan pendirian beliau sebelum ini yang menyatakan Majlis Tertinggi UMNO sudah membuat ketetapan utnuk tidak menerima jawatan TPM tersebut.

Asyraf juga memuat naik status di akaun Facebooknya mengkritik kerajaan kononnya rakyat terdesak memerlukan bantuan dan bukan jawatan TPM, ia sebagai tanda bantahan terhadap lantikan jawatan itu kepada Ismail Sabri.

“Rakyat terdesak perlu bantuan bukan jawatan TPM,” kata Asyraf dalam Facebooknya sebelum ini.

Sekalipun Asyraf berkata mahu menyerahkan memorandum kepada Ismail Sabri berhubung cadangan tersebut, langkah tersebut sebenarnya boleh dilakukan di pejabat Menteri Pertahanan yang difahamkan lebih dekat dengan rumah Asyraf.

Bagaimanapun, mungkin Asyraf begitu teruja untuk merasai pengalaman di pejabat TPM tersebut memandangkan beliau kini tidak lagi berjawatan.

Atau, adakah Asyraf sekarang cuba melobi jawatan untuk diberikan kepadanya? Mungkin Asyraf lebih mengetahui niat sebenar lawatannya itu.

Sebelum ini sebelum Ismail Sabri dilantik, Ahli Parlimen Padang Rengas, Datuk Seri Nazri Aziz mendakwa Presiden UMNO, Datuk Seri Ahmad Zahid Hamidi memberikan alasan gagal menjadi TPM sebagai modal untuk keluar kerajaan Perikatan Nasional (PN).

Bagaimanapun, Asyraf yang cuba menjadi hero membela Zahid menafikan dakwaan tersebut.

“Usah percaya berita palsu kononnya UMNO melobi jawatan TPM.

“Lagipun daripada melobi jawatan tersebut, lebih baik melobi PM untuk tambah baik bantuan rakyat termasuk moratorium tanpa faedah terakru, i-Citra, segerakan dan tambah lagi bantuan tunai Bantuan Prihatin Rakyat (BPR), Bantuan Prihatin Nasional (BPN) dan Pemberian Bantuan Khas Covid-19 (BKC),” kata Asraf.

Untuk rekod, Asyraf masih tidak memadamkan status Facebooknya sehingga hari ini.


Covid-19: Lebih 5.2 juta sudah terima vaksin lengkap

Jumlah penduduk Malaysia yang telah menerima vaksin Covid-19 terus meningkat apabila 301,536 individu menerima suntikan dos pertama dan 160,706 lagi melengkapkan dos kedua, semalam.

Menteri Kesihatan Datuk Seri Dr Adham Baba berkata angka itu menjadikan keseluruhan pemberian suntikan dos pertama dan kedua mencecah 16,487,158 dos.

Daripada jumlah itu 11,222,398 menerima dos pertama dan 5,264,760 lagi melengkapkan suntikan dos kedua, katanya yang berkongsi laporan harian pemberian dos vaksin di Twitter beliau, hari ini.

Secara keseluruhan, Lembah Klang (Selangor, Kuala Lumpur dan Putrajaya) merekodkan jumlah pemberian vaksin tertinggi iaitu 4,579,539 penerima dos pertama dan 1,541,128 dos kedua.

Sarawak juga melaporkan pemberian suntikan tertinggi sebanyak 1,627,318 dos pertama dan 1,090,869 dos kedua, diikuti Johor dengan 816,402 dos pertama dan 394,510 dos kedua.

Bagi tempoh semalam sahaja, Selangor merekodkan pemberian 93,699 suntikan dos pertama dan 34,991 bagi dos kedua, diikuti Kuala Lumpur sebanyak 50,158 dos pertama dan 35,535 (dos kedua).

Sarawak mencatatkan jumlah pemberian tertinggi bagi suntikan kedua semalam dengan 37,869 dos, manakala 9,380 lagi menerima dos pertama.

Jumlah pemberian dos vaksin Covid-19 tertinggi direkodkan kelmarin 22 Julai 2021 dengan 507,050 suntikan, membabitkan 335,977 dos pertama dan 171,073 dos kedua.

Data 23 Julai 2021

Data 23 Julai 2021


Setiausaha Agung UMNO pula ambil giliran ‘serang’ badan kehakiman

Setelah Presiden, Timbalan Presiden dan Ketua Pemuda UMNO dilihat mula menyerang badan kehakiman sejak Mahkamah Persekutuan menolak permohonan Datuk Seri Najib Razak untuk memasukkan bukti baharu dan menangguhkan prosiding rayuan akhir kes SRC International, kini Setiausaha Agung parti itu, Datuk Seri Ahmad Maslan pula mengambil giliran.

Ahli Parlimen Pontian itu menggesa Suruhanjaya Pencegahan Rasuah Malaysia (SPRM) menafikan atau mengesahkan ketulenan dokumen tular yang didakwa kertas siasatan berhubung Hakim Mahkamah Tinggi (kini Hakim Mahkamah Rayuan), Datuk Mohd Nazlan Mohd Ghazali.

Terdahulu, seorang peguam bela dan peguam cara berpendapat tindakan dan kenyataan yang dibuat pemimpin UMNO berhubung rayuan akhir Najib di Mahkamah Persekutuan sekarang ini, adalah serangan dan penghinaan terhadap badan kehakiman.

Muhammad Rafique Rashid Ali seorang peguam Mahkamah Tinggi berkata propaganda UMNO bermula setelah Mahkamah Persekutuan menolak permohonan Najib memasukkan bukti baharu dan menangguhkan perbicaraan rayuan akhirnya.

“Sebaik sahaja Mahkamah Persekutuan menolak permohonan Najib untuk mengemukakan bukti baharu pada Selasa lepas, tiada sebarang komen diberikan oleh UMNO. Malah ada juga desas-desus menyatakan UMNO terpaku kerana ‘raja media sosial/FB’ mereka gagal dalam langkah terakhirnya.

“Namun, semalam propaganda UMNO telah bermula. Kepimpinan tertinggi UMNO melalui Presiden, Timbalan Presiden dan Ketua Pemuda telah membuat kenyataan-kenyataan yang boleh dianggap mempersoal keputusan Mahkamah Persekutuan tersebut,” katanya.

Muhammad Rafique mengingatkan bahawa Mahkamah Persekutuan adalah mahkamah tertinggi negara dengan panel lima hakim itu pula bukannya calang-calang apabila diketuai sendiri Ketua Hakim Negara.

Mengulas lanjut, Ahmad berkata mengikut kenyataan rasmi bertarikh 21 Mei 2022, pihak SPRM mengesahkan bahawa siasatan mengenai kes membabitkan Mohd Nazlan telah diselesaikan dan diserahkan kepada Jabatan Peguam Negara (AGC) untuk tindakan lanjut pada 18 Mei 2022 lalu.

“Satu dokumen yang didakwa merupakan kertas siasatan tersebut yang dikatakan terbocor telah menjadi tular pada waktu ini.

“Kertas tersebut mendakwa ada berlakunya kesalahan di bawah Seksyen 220 Kanun Keseksaan (membabitkan Mohd Nazlan),” katanya dalam satu kenyataan yang disiarkan dalam Facebooknya malam ini.

Ahmad berkata penjelasan daripada SPRM adalah penting kerana Mahkamah Persekutuan menolak permohonan Najib untuk memasukkan bukti bagi memeriksa percanggahan kepentingan Mohd Nazlan dalam kes SRC International Sdn Bhd.

“UMNO berpandangan SPRM perlu mengesahkan atau menafikan keabsahan kertas siasatan itu yang sudah tular. AGC juga perlu mengumumkan sekiranya akan ada tindakan lanjut bagi kertas siasatan berkenaan.

“Integriti institusi yang kita hormati perlu dilindungi dan UMNO amat berharap SPRM dan AGC akan menjelaskan kepada rakyat mengenai isu ini dalam masa terdekat,” katanya.

Dokumen tular yang didakwa sebagai kertas siasatan itu, antara lain merumuskan terdapat pelanggaran etika kehakiman mengikut Warta Kerajaan 25 Jun 2009 berkaitan Kod Etika Hakim 2009.

Pelanggaran etika itu ialah Mohd Nazlan gagal mengisytiharkan kepentingannya semasa menjalankan tugas sebagai hakim yang mendengar perbicaraan Najib.

Perkara 8 dalam Kod Etika Hakim 2009 antara lain memperuntukkan seseorang hakim perlu mengurangkan risiko percanggahan dengan tanggungjawab kehakiman ketika menjalankan aktiviti luar.

Najib memulakan hari pertama rayuan terakhir itu pada Isnin (16 Ogos) dengan menunggu keputusan permohonannya untuk mengemukakan bukti baharu berkaitan Mohd Nazlan selepas penghujahan peguam belanya. Bagaimanapun, dia dikecewakan apabila mahkamah menolak permohonan itu.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati tiada kaitan antara jawatan Mohd Nazlan sebelum ini sebagai Kaunsel dan Setiausaha Syarikat Kumpulan Maybank yang boleh menyebabkan berat sebelah terhadap Najib.

Mohd Nazlan adalah hakim Mahkamah Tinggi yang mendapati Najib bersalah terhadap tujuh tuduhan pecah amanah, salah guna kuasa dan pengubahan wang haram dana SRC dan memerintahkannya dipenjara 12 tahun serta denda RM210 juta pada 28 Julai 2020.

Pada Selasa, mahkamah sama sebulat suara menolak permohonan Najib untuk menangguhkan perbicaraan rayuan antara tiga hingga empat bulan untuk memberi masa kepada peguam yang baharu dilantik, menyemak pelbagai rekod kes itu.

Najib sedang merayu sabitan hukuman itu di Mahkamah Persekutuan yang akan menyambung pendengarannya esok.


Tak sesuai lagi laksana gaji minimum RM1,500 sekarang ini: MEF

Persekutuan Majikan-majikan Malaysia (MEF) mengulangi bahawa situasi sekarang bukan masa yang sesuai untuk meningkatkan kos menjalankan perniagaan dan cadangan pelaksanaan gaji minimum baharu RM1,500 akan menjejaskan pemulihan ekonomi.

Presiden, Datuk Dr Syed Hussain Syed Husman berkata majoriti perniagaan Malaysia tidak bersedia dan tidak dapat melaksanakan cadangan gaji minimum baharu itu kerana mereka belum mencapai kestabilan ekoran kejutan ekonomi akibat Covid-19 dan kesan buruk daripada banjir besar baru-baru ini, menurut laporan Bernama.

“Lebih banyak usaha sewajarnya dilakukan untuk pemulihan perniagaan dalam sektor swasta di samping mengawal kenaikan kos produk dan perkhidmatan. Kita mesti ingat, kebanyakan perniagaan Malaysia adalah perusahaan mikro, kecil dan sederhana (PMKS) dengan 98.9 peratus berada dalam kumpulan ini.

“Jadi, apabila kita bercakap mengenai gaji dan kos, kita mesti memikirkan kelangsungan dan kemampanan mereka,” katanya dalam kenyataan pada Ahad.

Beliau berkata PMKS juga telah sedia menderita, dan walaupun berlaku kenaikan kecil dari segi kos perniagaan, ia akan memburukkan lagi nasib mereka dan perniagaan mungkin ditutup, ditambah pula dengan kenaikan RM300/RM400 sebulan selain gaji minimum nasional sedia ada.

Syed Hussain berkata gaji minimum RM1,500 akan menaikkan kos barangan dan perkhidmatan selain kos operasi justeru, sekarang bukan masanya untuk melaksanakan sebarang kenaikan ke atas gaji minimum.

“Gaji minimum RM1,500 kebanyakannya akan diberikan kepada buruh asing memandangkan rakyat tempatan sudah dibayar gaji yang lebih tinggi, ini sekali gus menyebabkan pengaliran keluar wang akan terus meningkat,” katanya.

Beliau berkata seorang pekerja yang gaji semasanya jauh melebihi gaji minimum boleh hilang semangat sekiranya tiada pelarasan gaji.

“Sebarang kenaikan ke atas gaji minimum akan memberi manfaat kepada pekerja yang gajinya lebih rendah daripada kadar gaji minimum kebangsaan baharu dan sebahagian besar daripada mereka ialah pekerja asing,” katanya.

Menurut laporan media semalam, pekerja negara ini dijangka menikmati penetapan kadar gaji minimum yang baharu, pada nilai sekitar RM1,500 sebulan sebelum penghujung 2022.

Menteri Sumber Manusia, Datuk Seri M Saravanan berkata walaupun nilai sebenar kadar baharu itu belum dimuktamadkan, beliau positif perkara itu boleh direalisasikan selepas mendapat persetujuan Jemaah Menteri, menurut laporan itu.


Doktor beri amaran tapi Sydney tetap dibuka semula esok

Sydney tetap menarik balik beberapa sekatan Covid-19 mulai esok setelah 70 peratus penduduk New South Wales (NSW) sudah lengkap divaksin, tatkala doktor memberi amaran langkah itu bakal memberi tekanan kepada sistem kesihatan.

Penduduk Sydney sebelum ini berdepan perintah sekatan dan protokol kesihatan yang ketat susulan peningkatan jangkitan baharu Covid-19, yang menyaksikan beberapa negeri jiran kekal menutup sempadan mereka dengan NSW.

Persatuan Perubatan Australia (AMA), mewakili doktor negara, mengatakan pembukaan terlalu cepat atau terlalu awal akan mengakibatkan peningkatan jumlah kematian yang dapat dielakkan dan sekatan akan dilaksanakan semula.

Namun selepas lebih 100 hari berada dalam ‘penjara’ akibat penutupan penuh atau ‘lockdown’, warga Sydney yang melengkapkan suntikan vaksin Covid-19 masing-masing akan diberi kelonggaran.

Ketua Menteri NSW Dominic Perrottet berterima kasih kepada penduduk yang keluar beramai-ramai untuk mengambil suntikan vaksin bagi memastikan perintah sekatan dan penutupan ditarik balik.

“Kita tahu bahawa vaksinasi adalah kunci kepada kebebasan. Kadar vaksinasi yang tinggi di NSW bukan sahaja mengetuai negara tetapi juga dunia.

“Ketika kita membuka semula NSW mulai Isnin kita mesti memastikan ianya dibuka dengan selamat, namun perjuangan ini belum selesai, ia masing panjang untuk dilalui.

“Kita perlu meneruskan fokus, supaya semua orang di negeri ini keluar dan mendapat vaksin – usaha itu telah memastikan kita dapat membuka NSW pada Isnin dengan cara yang selamat,” katanya.

Hari ini, negeri berpenduduk paling padat di Australia itu melaporkan 580 jangkitan baharu dan 11 kematian melibatkan penularan varian Delta.

Manakala di Victoria, ibu kota Melbourne sudah melaporkan 1,965 kes dengan lima kematian sejak Ogos lalu.

Wilayah yang memiliki sekitar seperempat daripada 25 juta penduduk di Australia itu, Victoria sudah menyuntik hampir 57 peratus penduduknya.

Menteri Kesihatan Australia, Greg Hunt memberitahu kerajaan Persekutuan sedang membincangkan untuk menyediakan lebih 2,000 jururawat dan doktor tambahan dari luar negara ke negara itu untuk membantu pihaknya, kerana kebarangkalian permintaan perubatan akan meningkat dalam tempoh enam bulan akan datang.

“Ini akan dapat membantu pihak kesihatan untuk mendapat sokongan tambahan,” katanya.

Sejak beberapa minggu ini, hospital di Melbourne dan Sydney sesak dengan pesakit, dan di Victoria, penyediaan perkhidmatan kecemasan dan ambulan pra-hospital di wilayah itu dilaporkan berdepan kekurangan menguruskan pesakit sejak dua minggu ini. – Agensi


Dewan Rakyat buat pusingan-U, batal penolakan sambung Sosma

Dewan Rakyat hari ini (20 Julai 2022) memutuskan untuk membatalkan keputusan yang dibuat oleh Ahli Parlimen (MP) pada 23 Mac lalu yang menolak penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (Sosma), berhubung tempoh penahanan 28 hari.

Seramai 105 MP menyokong usul itu manakala 83 menolak, dengan 32 MP tidak hadir, kata Speaker Tan Sri Azhar Harun petang tadi.

Keputusan itu membuka jalan kepada Menteri Dalam Negeri Datuk Seri Hamzah Zainudin untuk mengemukakan usul baharu bagi melanjutkan tempoh berkuat kuasa Subseksyen 4 (5) Sosma selama lima tahun lagi.

Tempoh berkuat kuasa akan berakhir pada 31 Julai dan mesti diperbaharui setiap lima tahun untuk menjadikannya sah dan terpakai.

“Jika undi ini lulus, saya boleh membentangkan usul untuk memperbaharui klausa minggu depan,” kata Hamzah sebelum pengundian.

Terdahulu, 15 MP kerajaan dan pembangkang telah membahaskan perkara itu dengan ada yang berpendapat ia mungkin membantu membendung jenayah dan menjaga keselamatan orang ramai, manakala yang lain berhujah bahawa tahanan tidak akan dapat bertemu mana-mana wakil atau hakim selama 28 hari.

Pada 23 Mac, usul kerajaan untuk meneruskan kuasa menahan suspek sehingga 28 hari tanpa bicara di bawah Sosma telah ditolak oleh MP apabila pindaan itu diundi di Dewan Rakyat, dengan ramai MP kerajaan tidak hadir.

Itulah kali pertama rang undang-undang kerajaan ditolak di Dewan Rakyat.


Penduduk bimbang, banjir bermula

Penduduk di beberapa negeri semakin bimbang hujan lebat setiap hari sekarang boleh menyebabkan kawasan penempatan mereka dinaiki air dan menyebabkan banjir, menjelang musim tengkujuh yang akan tiba.

Namun apa yang lebih membimbangkan ialah kemungkinan Pilihan Raya Umum Ke-15 akan diadakan pada musim hujan dan banjir, sekali gus boleh menghalang hak pengundi untuk memilih wakil rakyat mereka di Parlimen dan Dewan Undangan Negeri.

Terdahulu, Jabatan Meteorologi Malaysia (MetMalaysia) meramalkan sebahagian besar negeri di Semenanjung, selain Sabah dan Sarawak, dijangka mengalami hujan berterusan dan ribut petir bermula semalam hingga esok (Isnin, 10 Oktober 2022).

Mengikut ramalan itu, beberapa tempat di Kedah, Pulau Pinang, Perak, Selangor, Johor, Sabah dan Sarawak serta kawasan pantai Perlis dijangka hujan pada sebelah pagi.

Pada sebelah petang, ribut petir diramal di beberapa tempat di Perlis, Kedah, Perak, Kelantan, Terengganu, Pahang, Selangor, Negeri Sembilan, Johor, Sabah dan Sarawak serta kawasan pantai Pulau Pinang.

Di Kedah, hujan berterusan sejak awal pagi ini menyebabkan banjir kilat di beberapa kawasan rendah sekitar Baling.

Antara kawasan yang terjejas ialah mukim Baling, Pulai, Siong dan Kupang.

Jurucakap Angkatan Pertahanan Awam Malaysia (APMM) berkata, sebanyak 81 keluarga terjejas tetapi tiada pusat pemindahan sementara (PPS) dibuka setakat jam 9 pagi tadi.

“Hujan lebat sejak awal pagi menyebabkan Sungai Ketil dan Sungai Kupang melimpah dan meresap masuk ke dalam kampung,” katanya.

Antara kampung yang terlibat ialah Kampung Padang Empang, Kampung Dusun, Kampung Iboi, Kampung Bendang Sera, Sungai Batu, Seberang Pekan, Lubuk Pedati, Belakang Masjid Baling, Taman Bayu Indah, Taman Berlian, Kampung Tok Weng, and Kampung Tok Mat Ali.

Beliau berkata ketika ini Sungai Ketil dipantau rapi oleh APM dan penduduk kampung dinasihatkan dipindahkan jika keadaan bertambah buruk.

Baling mengalami beberapa kejadian banjir kilat yang dipercayai berpunca daripada penebangan hutan dan cuaca tidak menentu.

Pada 4 Julai lalu, fenomena banjir dan lonjakan air menjejaskan 12 kampung di Baling termasuk Kampung Iboi dan Kampung Masjid Iboi.

Banjir itu turut meragut tiga nyawa termasuk seorang wanita hamil.

Tiga sungai di daerah Padang Terap dan Kota Setar telah melepasi paras amaran, manakala tujuh sungai di empat daerah berada pada paras berjaga-jaga.

Ketua Sekretariat Jawatankuasa Pengurusan Bencana APM Kedah Mejar (PA) Muhammad Suhaimi Mohd Zain berkata tiga sungai itu ialah Sungai Sari dan Sungai Padang Terap di Padang Terap, dan Sungai Anak Bukit di Jambatan TAR.

“Tujuh sungai yang melepasi paras berjaga-jaga ialah Sungai Melaka dan Sungai Kuah di Langkawi; Sungai Janing dan Sungai Perik di Padang Terap; Sungai Anak Bukit di Taman Aman dan Sungai Kedah di Kota Setar, serta Empangan Beris di Sik,” katanya.

Beliau berkata banjir kilat juga telah melanda beberapa kampung di daerah Kulim, Kuala Muda dan Baling, namun tiada PPS dibuka.

“Proses pemindahan mangsa banjir ke tempat yang lebih tinggi dan selamat sedang dijalankan. Selain itu, anggota APM akan memantau semua sungai di negeri ini bagi memastikan persiapan awal dapat dilakukan sekiranya paras air naik dengan cepat,” katanya.

Di Johor, lebih 400 titik panas banjir di semua 10 daerah sedang dipantau rapi, kata Timbalan Pengarah Jabatan Bomba dan Penyelamat Johor Mohd Rizal Buang.

Beliau berkata pihaknya menerima sebanyak 12 panggilan kecemasan berkaitan banjir dalam tempoh tiga bulan lepas sahaja.

“Berdasarkan data yang dikumpul daripada Jabatan Saliran dan Pengairan, terdapat 432 titik panas banjir di Johor.

“Balai bomba di kawasan ini telah digesa membuat persiapan awal dan memantau paras air secara berkala terutama dalam cuaca buruk. Bulan lalu, kami menerima sembilan panggilan berkaitan banjir.

“Walaupun ini adalah penurunan daripada 14 panggilan yang kami terima pada masa yang sama tahun lepas, kami akan terus berjaga-jaga,” katanya.

Di Kelantan, penduduk terutama di kawasan rendah sekitar Rantau Panjang mula resah memikirkan musim tengkujuh yang bakal tiba selain berharap banjir yang berlaku tidak sebesar yang lalu.

Penduduk di beberapa penempatan seperti Kampung Gual To’Deh, Kampung Tersang, Kampung Padang Licin,Kampung Tasek Bakong, Kampung Luar dan Kampung Gual Periok, di sini, mengakui kekerapan hujan pada sebelah petang sejak kebelakangan ini membimbangkan mereka.

Bagaimanapun, menurut publicinfobanjir.water.gov.my, kesemua sungai di Kelantan masih menunjukkan paras normal dengan bacaan 6.52 meter bagi Sungai Golok di Rantau Panjang.

Di Sarawak, hujan berterusan sejak malam tadi menyebabkan beberapa kampung di kawasan Bekenu, Miri, dinaiki air hari ini.

Jurucakap Sekretariat Jawatankuasa Pengurusan Bencana Negeri (JPBN) Sarawak berkata, air mula naik dan menenggelami jalan raya di beberapa kawasan mulai jam 8 pagi tadi.

Katanya anggota APM cuba untuk pergi ke salah satu lokasi yang dinaiki air iaitu Kampung Subak, Bekenu, namun jalan raya tidak dapat dilalui kenderaan.

“Air naik hampir satu meter menyebabkan kenderaan tidak dapat melalui beberapa kawasan. Bagaimanapun, sehingga jam 2.15 petang tiada Pusat Pemindahan Sementara (PPS) dibuka,” katanya.


Cyprus tarik kerakyatan, batal pasport Jho Low

Kabinet Cyprus dilaporkan telah menarik balik status kewarganegaraan yang diberikan kepada ahli perniagaan dalam buruan, Jho Low.

Menurut laporan The Cyprus Mail, sumber mengesahkan pasport Jho Low dibatalkan atas syor Menteri Dalam Negerinya, Nicos Nouris yang didakwa dibuat selepas beliau menerima maklumat baharu berkenaan buruan tersebut.

Mac lalu, kerajaan Cyprus memutuskan tidak mempunyai bukti mencukupi untuk membatalkan kerakyatan Jho Low atau nama sebenarnya Low Taek Jho yang dikatakan membantu penyelewengan berbilion ringgit dana 1Malaysia Development Berhad (1MDB).

Jho Low dipercayai telah memindahkan hampir 6 juta euro (RM29.4 juta) ke sebuah akaun di Bank of Cyprus serta membeli sebuah banglo tepi pantai di Ayia Napa dengan harga 5 juta euro (RM24.5 juta) sebelum mendapat kewarganegaraan beberapa hari kemudian.

Dilaporkan, ada pihak di Cyprus memfailkan permohonan kewarganegaraan bagi pihak Jho Low.

Jho Low yang turut didakwa di Malaysia dan Amerika Syarikat (AS) membabitkan skandal 1MDB, dipercayai berada di Macau, yang mana China menafikan menyembunyikan pelarian itu.

Pada Mac, dia dihukum penjara 10 tahun secara absentia oleh Mahkamah Kuwait atas pertuduhan pengubahan wang haram.

Sementara Perdana Menteri, Datuk Seri Anwar Ibrahim akui proses membawa pulang Jho Low itu rumit.

Menurutnya kerajaan sedang berunding dengan berunding dengan beberapa negara bagi mengekstradisi buruan itu.


TMJ dilantik Pemangku Raja Johor

Sultan Johor Sultan Ibrahim Almarhum Sultan Iskandar hari ini berkenan melantik anakanda sulung baginda, Tunku Mahkota Johor Tunku Ismail Sultan Ibrahim sebagai Pemangku Raja mulai hari ini.

Baginda mengumumkan perkara itu ketika bertitah merasmikan mesyuarat kedua (pembukaan rasmi) bagi Penggal Persidangan Pertama Dewan Undangan Negeri (DUN) Johor yang ke-15 di Bangunan Sultan Ismail, Kota Iskandar hari ini, lapor Bernama.

“Saya melantik Tunku Mahkota Johor sebagai Pemangku Raja, saya ingin berehat sekejap, terima kasih, mulai hari ini,” titahnya.

Bagaimanapun, baginda tidak menyebut tempoh jawatan itu akan dipegang oleh Tunku Ismail.

Kali terakhir Tunku Ismail dilaporkan memegang jawatan itu apabila baginda dilantik pada 10 Ogos 2019.

Seminggu lepas, pemilik Kelab Bolasepak Johor Darul Ta’zim (JDT) mengumumkan berundur dan menyerahkan urusan harian kelab itu kepada pengurusan tertingginya.

Menerusi hantaran di laman Facebook Johor Southern Tigers pada 9 Jun lepas, Tunku Ismail berkata keputusan itu adalah disebabkan tanggungjawab dan komitmennya yang lain.


Enam anggota polis direman bantu siasatan kes rasuah RM5,000

Enam anggota polis termasuk seorang berpangkat inspektor dari Ibu Pejabat Polis Daerah (IPD) Jerantut direman sehingga 11 Mei ini, bagi membantu siasatan berhubung kes meminta rasuah berjumlah RM5,000.

Suruhanjaya Pencegahan Rasuah Malaysia (SPRM) dalam kenyataan hari ini berkata perintah reman itu dikeluarkan oleh Majistret Temerloh, Mohamed Shah Reza Noor Azman, menurut laporan Bernama.

Menurut kenyataan itu kesemua mereka ditahan petang semalam selepas hadir memberi keterangan di Pejabat SPRM Temerloh bagi membantu siasatan di bawah Seksyen 16(a)(A) Akta SPRM 2009.

Mereka didakwa melakukan perbuatan itu Rabu lepas, apabila dikatakan meminta suapan daripada seorang lelaki bagi menyelesaikan kes serbuan serta penemuan air ketum di rumah lelaki berkenaan.

Selain inspektor yang berumur 36 tahun, lain-lain anggota polis yang ditahan adalah mereka yang berpangkat Lans Koperal, Koperal dan Sarjan Mejar, yang berumur antara 28 dan 46 tahun, semuanya bertugas di Bahagian Narkotik IPD berkenaan.


Pakar syor tutup semula sempadan bendung subvarian baharu Covid

Seorang pakar kesihatan hari ini (11 Januari 2023) meminta kerajaan mempertimbangkan untuk menutup semula pintu sempadan negara susulan penularan pantas beberapa subvarian baharu Covid-19 di beberapa negara, terutama dengan jangkaan kehadiran pelancong dari China dalam jumlah besar ke Malaysia.

Pakar Kesihatan Pekerjaan, Kecemasan dan Kesihatan Awam Dr Hanafiah Bashirun juga berpendapat cadangan kerajaan memperketatkan saringan Covid-19 di pintu masuk sempadan negara tidak dijamin selamat dan negara perlu mengambil iktibar daripada apa yang berlaku sehingga memaksa penguatkuasaan perintah kawalan pergerakan (PKP) sebelum ini.

Untuk rekod, kes pertama Covid-19 (sebelum ini dikenali sebagai 2019-nCOV) dilaporkan di negara ini pada 25 Januari 2020, membabitkan tiga warga China yang masuk ke Malaysia melalui Johor dari Singapura, dua hari sebelumnya.

“Melakukan saringan Covid-19 ke atas pelancong luar adalah langkah kawalan sedia ada dan ia telah pun dibuat sebelum ini dan saya berpandangan ia perlu ada penambahbaikan.

“Menteri Kesihatan juga perlu uar-uarkan kepada orang awam apa solusi terbaik yang akan dilakukan Kementerian Kesihatan bagi mengelakkan pelancong yang positif virus Covid-19 lolos masuk ke negara ini,” katanya menurut laporan Bernama.

Menurut Dr Hanafiah lagi, kerajaan seharusnya merangka mekanisme terbaik menangani penularan Covid-19 bagi menjamin keselamatan rakyat selain memastikan tidak berlakunya lonjakan kes sehingga mengakibatkan sekatan pergerakan sepertimana sebelum ini.

“Setakat ini, saya tidak nampak sebarang inisiatif terbaharu yang akan dibuat Kerajaan Perpaduan sekiranya kes naik mendadak susulan kewujudan pelbagai varian baharu Covid-19 di beberapa negara luar termasuk China.

“Pastinya rakyat tertunggu-tunggu apakah jaminan ditawarkan kerajaan sekiranya jumlah kes naik mendadak berpunca daripada kes import memandangkan mereka bimbang sekiranya terpaksa berdepan lagi dengan PKP, ” katanya.

Pada Rabu lepas (4 Januari), jemaah menteri memutuskan untuk tidak menguatkuasakan sekatan pelancong asing dari negara tertentu di Pintu Masuk Antarabangsa (PMA) negara dan susulan itu kerajaan akan memperketatkan kawalan sedia ada di pusat Imigresen.

Menteri Dalam Negeri Datuk Seri Saifuddin Nasution Ismail pada Isnin (9 Januari), berkata SOP kemasukan pelancong asing di semua pintu masuk antarabangsa adalah kekal dan sebarang keputusan mengenai SOP baharu hanya akan dibuat berdasarkan data terkini Covid-19.

Sementara itu, Ketua Pengarah Kementerian Kesihatan Malaysia (KKM), Tan Sri Dr Noor Hisham Abdullah, berkata pihaknya tidak menjangkakan berlaku lonjakan kes baharu Covid-19 semasa musim perayaan ini.

Menurutnya, berdasarkan pengalaman setelah sempadan negara dibuka semula pada 1 April 2022 iaitu pelbagai perayaan seperti Aidilfitri, Aidiladha dan Krismas telah dilalui serta rakyat Malaysia kembali dari tanah suci, malah ketika Pilihan Raya Umum Ke-15, tidak berlaku lonjakan kes.

“Pengalaman kita pada 1 April lepas, pada permulaan kita tidak yakin kes dapat dikawal dengan baik tapi ternyata tempoh masa lebih lapan bulan telah menunjukkan kes dapat dikawal dengan baik walaupun dah buka semua sempadan, semua sektor dan membenarkan semua perayaan dan perhimpunan,” katanya.


Kempen vaksinasi cacar monyet bermula di Itali

Itali pada Isnin mula melancarkan kempen vaksinasi terhadap cacar monyet bagi rakyatnya.

Hospital Spallanzani, hospital penyakit berjangkit utama di Rom, memaklumkan bahawa 10 orang telah divaksin pada Isnin dan dijangka lebih 200 orang akan menerima suntikan itu pada Isnin dan hari-hari seterusnya, lapor Xinhua menurut Bernama.

Vaksin Jynneos dua dos, dicipta untuk memerangi cacar tetapi dipercayai turut berkesan terhadap cacar monyet, kerana virus cacar dan cacar monyet berkait rapat.

Vaksin hanya diberikan kepada golongan dewasa.

Meskipun vaksin Jynneos bukan sesuatu yang baharu, tiada bekalan simpanan yang banyak untuk vaksin itu di Itali.

Menurut laporan media, permintaan vaksin setakat Isnin telah melepasi 600 dan masih meningkat.

Kes cacar monyet pertama telah direkodkan di Rom pada Mei, dan sejak itu Itali mengenal pasti sekurang-kurangnya 545 kes sehingga Jumaat.

Cacar monyet ialah penyakit zoonosis (boleh berjangkit dari haiwan ke manusia), virus yang kerap timbul di hutan hujan tropika Afrika tengah dan barat, menurut Pertubuhan Kesihatan Sedunia (WHO).

Gejala termasuk demam, ruam, dan nodus limfa bengkak.

WHO secara rasmi mengisytiharkan wabak cacar monyet sebagai kecemasan kesihatan awam yang yang masyarakat antarabangsa perlu bimbang dengan.


Annuar akui dengar cerita calon WALI UMNO mula ‘dipancung’

Beberapa nama besar yang dianggap calon boleh menang daripada UMNO bagi menghadapi Pilihan Raya Umum Ke-15 (PRU-15) mewakili Barisan Nasional (BN) pada 19 November depan, dikatakan sudah ‘dipancung’.

Perkara itu disahkan oleh Menteri Komunikasi dan Multimedia Tan Sri Annuar Musa yang turut menerima maklumat bahawa calon-calon terbabit adalah mereka yang menjadi penyokong kuat Naib Presiden yang juga Perdana Menteri Datuk Seri Ismail Sabri Yaakob.

Salah seorang nama besar dalam UMNO yang telah ‘dipancung’ ialah Menteri Wilayah Persekutuan Datuk Seri Shahidan Kassim. Beliau mengesahkan malam ini (31 Oktober 2022) bahawa semua bilik gerakan pilihan raya Parlimen Arau telah ditutup.

Annuar yang dilihat salah seorang pemimpin UMNO yang kerap mengeluarkan kenyataan keras terhadap Zahid sebelum ini, turut menyatakan rasa kurang senangnya terhadap perkembangan semasa parti itu untuk menghadapi PRU-15.

Bekas Setiausaha Agung UMNO itu dalam kenyataan di Facebook beliau malam ini mendakwa, bakal calon BN sudah dibawa menandatangani dokumen dan aku janji tertentu sejak dua hari lalu sekali gus menimbulkan pelbagai khabar angin.

Penyandang kerusi Parlimen Ketereh itu turut membayangkan beliau tidak termasuk dalam kalangan bakal calon yang dibawa membuat ikrar tersebut.

“Nampaknya, walau perlembagaan (UMNO) menghuraikan dengan jelas skop dan kaedah pemilihan calon, nampaknya sekali lagi ia tidak diendahkan.

“Dijanjikan juga top five diberi kuasa merundingkan (calon) bagi pihak majlis kerja tertinggi yang berkuasa memilihnya, namun ahli top five mengesahkan list (senarai) itu ditapis lagi oleh high up (pihak atasan). Proses sedang berjalan,” katanya dalam kenyataan itu.

BN dijangka mengumumkan calon masing-masing pada malam esok ketika pembangkang khususnya Pakatan Harapan (PH) dan GTA sudah mula mendedahkan barisan calon mereka.

Sementara itu, Annuar berkata, janji UMNO untuk mengutamakan calon yang memiliki ciri-ciri Wali (winnable, acceptable, likeable) tidak lagi dipedulikan pucuk pimpinan.

“Namun kedengaran di sana sini banyak sudah ‘winners’ dipancung, terutama yang dekat dengan PM. Tapi itu rumours yang tidak semestinya tidak berasas,” katanya lagi.

Secara berlapik, Annuar juga mengingatkan partinya agar berhati-hati menyusun langkah serta adab seseorang yang tidak boleh meminta-minta untuk dicalonkan.

“Tak perlulah melobi-lobi. Ia satu amanah, tanggungjawab untuk memenangkan cukup kerusi bagi parti. Jika tidak, (parti) berkubur dua kali,” katanya.


Penolong setiausaha kementerian terima suapan lebih RM1j ditahan

Suruhanjaya Pencegahan Rasuah Malaysia (SPRM) menahan seorang penolong setiausaha bahagian sebuah kementerian dipercayai menerima rasuah lebih RM1 juta sejak 2016.

Bernama yang memetik sumber SPRM berkata suapan itu dipercayai sebagai balasan membantu syarikat terbabit mendapatkan projek di kementerian berkenaan.

Sumber SPRM itu berkata lelaki berusia 46 tahun itu ditahan kira-kira jam 9 malam di Ibu Pejabat SPRM Putrajaya semalam selepas hadir memberikan keterangan.

Katanya lelaki berkenaan dipercayai menerima suapan berbentuk wang tunai kira-kira RM300,000, barang kemas, tanah lot berkeluasan dua ekar, rumah kedai dua tingkat dan sebuah motosikal sejak 2016 hingga kini, dengan nilai keseluruhan dianggar lebih RM1 juta.

Suapan itu dipercayai sebagai balasan membantu 11 buah syarikat mendapatkan projek bekalan am, perkhidmatan dan pengangkutan di kementerian terbabit, menurut sumber berkenaan.

Lelaki berkenaan direman lima hari bermula hari ini hingga 27 Jun bagi membantu siasatan menurut Seksyen 17(a) Akta SPRM 2009, katanya.


Najib iring Rauf ke penamaan calon, tanda sokong calon Ketua Menteri

Datuk Seri Najib Razak akan mengiringi calon Dewan Undangan Negeri (DUN) Tanjung Bidara, Datuk Seri Ab Rauf Yusoh semasa hari penamaan calon Pilihan Raya Negeri (PRN) Melaka pada Isnin.

Langkah tersebut menandakan tanda sokongan yang jelas bahawa Pengerusi Badan Perhubungan UMNO Melaka tersebut bakal menjadi Ketua Menteri Melaka sekiranya Barisan Nasional (BN) memenangi PRN yang akan berlangsung pada 20 November ini.

Daripada jadual yang diedarkan kepada pengamal media, Najib akan mengiringi Rauf dengan mula berkumpul di sebuah Villa di Masjid Tanah sebelum ke tempat penamaan calon.

Menurut sumber, BN sangat yakin Rauf mampu membawa kemenangan besar kepada mereka dalam PRN Melaka kali ini walaupun terpalit dengan dakwaan mengawal projek pasir di negeri tersebut.

Rauf juga dikatakan menjadi punca pergaduhan dengan sesama pemimpin UMNO Melaka iaitu bekas ADUN Sungai Udang, Datuk Seri Idris Haron yang bertindak menarik sokongan terhadap kerajaan Melaka sehingga tumbangnya kerajaan negeri.

Lebih menguatkan lagi spekulasi Rauf akan dilantik menjadi KM lagi, beliau diletak bertanding di kubu kuat UMNO dan dijangka menang mudah kerana memiliki sokongan saudara maranya di Tanjung Bidara.

Kerusi DUN Tanjung Bidara sebelum ini dimenangi calon UMNO, Datuk Md. Rawi Mahmud yang berjaya mengekalkan kerusi disandang selama dua penggal.

Selain itu, hampir majoriti calon BN kali ini adalah muka baharu, ia juga satu lagi petanda Rauf bakal diangkat sebagai KM kerana kedudukan seniornya.

Rauf menjadi watak utama dalam krisis politik Melaka apabila bertindak membubarkan sidang Dewan Undangan Negeri (DUN) sehingga memberi laluan kepada PRN terpaksa diadakan.

PRN kali ini menyaksikan 20 calon akan diletak UMNO, lapan diwakili MCA dan satu kerusi MIC.


Undi awal tentera dan polis hari ini

Kehangatan Pilihan Raya Negeri (PRN) di enam negeri bersekali Pilihan Raya Kecil (PRK) Parlimen Kuala Terengganu semakin dirasai dengan 98,785 anggota tentera dan polis bersama pasangan masing-masing akan menunaikan tanggungjawab undi awal, hari ini.

Kesemua pusat pengundian awal di enam negeri termasuk di Kuala Terengganu dijadual dibuka serentak pada 8 pagi ini dan ditutup secara berperingkat mengikut kedudukan kawasan pusat mengundi, menurut laporan Bernama.

Pengundian awal PRN bakal menyaksikan 49,660 anggota tentera dan 47,728 anggota polis bersama pasangan masing-masing mengundi di 260 pusat mengundi awal yang mengandungi 377 tempat mengundi atau saluran awal.

Sementara, 1,362 anggota polis dan 35 anggota tentera bersama pasangan akan terlibat dengan proses pengundian awal bagi PRK Kuala Terengganu melalui tiga pusat mengundi awal yang kesemuanya dibuka di Ibu Pejabat Polis Kontinjen (IPK) Terengganu.

Di IPK Terengganu, pusat pengundian awal pertama yang akan ditutup ialah bahagian Dewan Undangan Negeri (DUN) Batu Buruk pada 12 tengah hari diikuti pusat mengundi DUN Bandar pada 2 petang dan terakhir DUN Ladang pada 5 petang manakala tiada pengundian awal bagi DUN Wakaf Mempelam.

Menurut laman web Suruhanjaya Pilihan Raya (SPR), Daftar Pemilih Pilihan Raya yang digunakan untuk PRN dan PRK Kuala Terengganu adalah daftar pemilih terkini yang dikemas kini sehingga 21 Jun 2023.

SPR menetapkan tarikh penamaan calon dan pengundian awal bagi PRN melibatkan enam negeri dan PRK Kuala Terengganu masing-masing pada 29 Julai dan 8 Ogos, manakala hari pengundian 12 Ogos ini.

Tempoh berkempen ditetapkan 14 hari bermula hari penamaan calon dan akan berakhir pada 11.59 malam, 11 Ogos.
PRN ini melibatkan 36 kerusi DUN di Kedah; Kelantan (45); Terengganu (32); Pulau Pinang (40) Selangor (56) serta 36 DUN di Negeri Sembilan.

PRK Parlimen Kuala Terengganu pula diadakan susulan keputusan Mahkamah Pilihan Raya Terengganu pada 27 Jun yang membatalkan kemenangan calon PAS Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.


Canselor Jerman pemimpin pertama terima dua suntikan vaksin berbeza

Jerman hari ini mengumumkan satu langkah drastik apabila mencadangkan percampuran dua jenis vaksin berbeza, dengan memberi alasan keberkesanan langkah itu dalam melawan virus Covid-19.

Serentak cadangan daripada Jawatankuasa Tetap Vaksinasi Jerman (STIKO) hari ini, Canselor Jerman Angela Merkel membantu membuka jalan kepada kempen itu apabila menjadi pemimpin dunia pertama menerima suntikan dos berbeza.

Merkel adalah bekas saintis yang memiliki ijazah doktor falsafah dalam kimia kuantum. Beliau sendiri dapat memberitahu dengan jelas bagaimana Covid-19 tersebar dengan begitu cepat dan mudah – cara yang tidak dapat dilakukan oleh beberapa pemimpin lain.

Awal Jun lalu, Merkel menerima suntikan pertama dos Moderna dan mengambil AstraZeneca sebagai dos kedua, selepas STIKO mengesyorkan orang ramai menerima suntikan pertama dos AstraZeneca dan vaksin mRNA bagi dos kedua, tanpa mengira usia.

Langkah itu juga menjadikan Jerman sebagai negara pertama yang kuat mencadangkan orang ramai mencampurkan dos pertama AstraZeneca dengan mana-mana dos mRNA – vaksin Pfizer-BioNTech atau Moderna – sebagai dos kedua.

STIKO dalam kenyataan berkata keputusan kajian terbaharu menunjukkan tindak balas imun yang dihasilkan setelah vaksinasi dos campuran ‘jelas lebih unggul’.

Vaksin mRNA yang diluluskan oleh Agensi Ubat-ubatan Eropah (EMA) adalah Pfizer-BioNTech dan Moderna.

Pada 17 Jun lalu, Jawatankuasa Penasihat Kebangsaan mengenai Imunisasi Kanada mengatakan ‘vaksin mRNA kini lebih digemari sebagai dos kedua bagi individu yang telah menerima dos pertama AstraZeneca’.

STIKO berkata mereka membuat cadangan itu berdasarkan ‘bukti yang diperoleh mengenai tindak balas imun yang berpotensi lebih baik daripada vaksinasi campuran’.

Satu kajian dilakukan penyelidik di Universiti Oxford dan diterbitkan pada 28 Jun lalu mendapati suntikan altanatif vaksin Oxford-AstraZeneca dan Pfizer-BioNTech menghasilkan tindak balas imun yang kuat terhadap Covid-19.

Menurut kenyataan media universiti itu, kedua-dua campuran berjadual berkenaan – Pfizer-BioNTech diikuti oleh Oxford-AstraZeneca, dan Oxford-AstraZeneca diikuti oleh Pfizer-BioNTech – menyebabkan kepekatan antibodi yang tinggi terhadap SARS-CoV- 2 di mana ia melonjakkan protein IgG apabila dos diberikan selama empat minggu.

Pada taklimat media hari ini, EMA berkata mereka tidak berada pada kedudukan untuk membuat cadangan yang pasti mengenai penggunaan vaksin Covid-19 yang berbeza untuk dos kedua, kerana ‘ada alasan kuat dari segi saintifik’ di sebalik pendekatan baharu itu.

Ketua Strategi Ancaman Biologi Kesihatan dan Vaksin EMA, Marco Cavaleri memberitahu taklimat itu bahawa agensi berkenaan ‘menyedari hasil awal daripada kajian yang dilakukan di Sepanyol dan Jerman’ yang ‘menunjukkan bahawa strategi ini mencapai tindak balas imun yang memuaskan dan tidak ada masalah keselamatan’.

Merujuk kepada laporan dan data Universiti Oxford itu, Cavaleri berkata EMA akan terus mengkaji dan menyemak apabila data penuh diperoleh kelak.

Beliau menegaskan bahawa walaupun EMA membuat cadangan ‘berdasarkan semua bukti yang ada mengenai manfaat dan risiko vaksin tertentu’, tanggungjawab untuk bagaimana vaksinasi harus diberikan terletak kepada ‘badan pakar yang membimbing kempen vaksinasi di setiap negara anggota’.

Beberapa negara Eropah sebelumnya telah memberikan vaksin mRNA sebagai dos kedua setelah dos pertama AstraZeneca atas alasan kesihatan dan keselamatan, dan bukan untuk keberkesanan.

Berikutan kebimbangan mengenai kejadian pembekuan darah yang berpotensi membawa maut, negara seperti Jerman dan Sepanyol mengesyorkan agar individu di bawah usia 60 tahun yang menerima suntikan pertama AstraZeneca perlu menerima dos mRNA untuk suntikan kedua mereka.

Cadangan oleh Jerman itu dibuat tatkala Pertubuhan Kesihatan Sedunia (WHO) memberi amaran negara-negara Eropah berdepan gelombang baharu pandemik Covid-19 menjelang Ogos susulan tindakan beberapa negara melonggarkan larangan, selain penularan varian baharu dan liputan rendah vaksinasi.

“Minggu lalu, jumlah kes meningkat sebanyak 10 peratus, didorong oleh peningkatan perhimpunan, perjalanan, dan kelonggaran sekatan sosial,” kata Hans Kluge, Pengarah Wilayah WHO untuk Eropah, hari ini sambil mengingatkan bahawa varian Delta akan mendominasi penularan virus Covid-19 di rantau itu pada akhir musim panas.

Sebanyak 63 peratus penduduk Eropah sedang menunggu suntikan pertama mereka, katanya. Namun Eropah akan bebas daripada sekatan, dengan pergerakan dan pertemuan yang semakin meningkat pada Ogos.

Kluge juga menegaskan dua dos vaksin berkesan untuk melawan varian Delta. – Agensi


Mahkamah dengar 307 alasan, rayuan hukuman penjara Najib esok

Mahkamah Rayuan dijadual mendengar rayuan Datuk Seri Najib Razak terhadap sabitan dan hukuman penjara ke atas beliau berhubung penyelewengan dana SRC International Sdn Bhd, berjumlah RM42 juta, esok, lapor Bernama.

Ini merupakan cubaan pertama Najib selepas Mahkamah Tinggi Kuala Lumpur pada Julai tahun lalu menjatuhkan hukuman penjara 12 tahun dan denda RM210 juta ke atasnya, setelah mendapati beliau bersalah terhadap tujuh tuduhan pecah amanah, pengubahan wang haram serta menyalahgunakan kedudukan, melibatkan wang berjumlah RM42 juta milik SRC.

Mahkamah sebelum ini menetapkan 5 hingga 8 April; 12 hingga 15 April, dan 19 hingga 22 April untuk mendengar rayuan itu.

Najib telah mengemukakan 307 alasan dalam petisyen rayuannya mengenai mengapa beliau harus dibebaskan daripada pertuduhan terbabit, antaranya ialah beliau tidak mendapat perbicaraan yang adil dan saksama.

Pada 28 Julai tahun lepas, Hakim Mahkamah Tinggi Mohd Nazlan Mohd Ghazali menjatuhi Najib hukuman penjara 10 tahun bagi setiap pertuduhan, pecah amanah dan pengubahan wang haram, serta 12 tahun penjara dan denda RM210 juta atau lima tahun penjara bagi satu pertuduhan menyalahgunakan kedudukan.

Bagaimanapun beliau hanya perlu menjalani hukuman penjara selama 12 tahun berikutan hakim memerintahkan semua hukuman berjalan serentak.

Najib, 67, pada masa ini bebas dengan ikat jamin RM2 juta berserta dua penjamin sementara menunggu kes rayuan ini selesai.

Seramai 21 wakil media termasuk daripada organisasi media antarabangsa akan diberi pas kebenaran untuk mengikuti prosiding tersebut menerusi video di dalam sebuah bilik.


Indonesia sahkan dua kematian akibat varian Omicron

Indonesia memaklumkan dua pesakit varian Omicron Covid-19 meninggal dunia semalam, kematian pertama sejak kes berkaitan varian itu mula dilaporkan di negara itu, lapor Kementerian Kesihatan Republik Indonesia (KKRI).

“Satu kes melibatkan penularan tempatan yang meninggal dunia di Hospital Sari Asih Ciputat, manakala seorang lagi pengembara antarabangsa yang meninggal dunia di Hospital Sulianti Saroso,” kata jurucakap KKRI, Dr Siti Nadia Tarmizi.

Kedua-dua pesakit itu berusia 54 dan 64 tahun mempunyai komorbiditi, katanya dalam satu kenyataan.

Sejak 15 Disember tahun lalu sehingga semalam, Indonesia merekodkan sejumlah 1,161 kes varian Omicron.

Sementara itu, Indonesia merekodkan 3,205 kes baharu Covid-19, sementara 627 pesakit telah pulih dan lima lagi kematian.

Lonjakan kes baharu katanya, didorong oleh sebahagian besar daripada peningkatan dalam kes melibatkan varian Omicron.

Beberapa usaha telah diambil sebagai langkah berjaga-jaga terhadap Omicron, bermula daripada memperluaskan ujian, pengesanan dan rawatan, atau 3T, khususnya di Jawa dan Bali, katanya.

Kerajaan juga telah meningkatkan pengesanan nisbah dan memastikan pusat pengasingan disediakan dengan cukup, memperluaskan akses teleperubatan, dan menambah jumlah katil untuk pengendalian Covid-19 di hospital, tambahnya.

Dr Siti Nadia berkata kementerian itu juga baru-baru ini telah mengeluarkan peraturan baharu untuk mengendalikan kes Omicron.

Antara prosedur itu, termasuk pesakit yang mengalami gejala sederhana hingga teruk akan dirawat di hospital, manakala individu dengan gejala ringan atau tidak bergejala akan menjalani kuarantin berpusat. – Agensi


Majoriti rakyat patuh SOP tapi segelintir sudah letih, kata pakar

Sejak kebelakangan ini tular di media sosial berkaitan gambar dan klip video di mana beberapa pihak, terutama yang digelar ‘kluster kayangan’ atau ‘selebriti kayangan’ melanggar prosedur operasi standard (SOP), hingga mencetuskan kemarahan orang ramai.

Kemarahan disuarakan orang ramai itu berdasarkan fakta bahawa ketika ini keadaan negara masih mencatatkan angka jangkitan Covid-19 yang tinggi.

Namun di sebalik pelanggaran itu, majoriti rakyat Malaysia masih mematuhi SOP apatah lagi ia sudah menjadi sebahagian norma baharu kehidupan dan dipraktikkan secara meluas di seluruh negara sejak Perintah Kawalan Pergerakan (PKP) dikuatkuasakan tahun lalu, lapor Bernama yang memetik beberapa pakar psikologi, hari ini.

Pakar Psikologi Kaunseling Universiti Pendidikan Sultan Idris (UPSI) Dr Fauziah Mohd Saad, dipetik sebagai berkata perkara itu terbukti ketika sambutan Hari Raya Puasa baru-baru ini yang menyaksikan majoriti rakyat patuh dengan arahan kerajaan agar tidak mengadakan aktiviti kunjung-mengunjung.

“Namun dari segi penguatkuasaan, perlu ada pemerkasaan oleh pihak berkuasa seperti pihak pengurusan pusat beli-belah yang sepatutnya mengawal jumlah kedatangan pengunjung,” katanya.

Pakar Kaunseling dan Motivasi bebas Hushim Salleh pula berpendapat bahawa pelanggaran SOP oleh segelintir rakyat berlaku kerana mereka telah melalui PKP dalam tempoh yang panjang, hingga berasa terkongkong.

“Mereka mengalami keletihan pandemik hingga mencetuskan kesan psikologi dan emosi yang membawa pada tahap mereka sudah tidak kisah dengan situasi penularan wabak Covid-19 ini.

“Mereka bukan tidak tahu pasal angka jangkitan kes dan nasihat mengenai SOP kerana ia boleh diperoleh daripada telefon pintar masing-masing tapi keadaan sekarang ada kalanya membawa kepada pemikiran yang tidak rasional,” katanya.

Selangor masih mencatatkan kes tertinggi Covid-19 dengan sejumlah 1,650 kes baharu direkodkan semalam (17 Mei).

Sementara itu, Pakar Perubatan Kesihatan Awam, Fakulti Perubatan dan Sains Kesihatan Universiti Putra Malaysia, Prof Madya Dr Malina Osman menyifatkan ketidakpatuhan SOP dalam kalangan penduduk di Selangor terutama di Shah Alam menjadi punca peningkatan kes positif Covid-19.

Tinjauan di Pusat Penilaian Covid-19 (CAC) di Stadium Malawati dekat sini juga mendapati keadaan tidak sesak sebagaimana ditularkan sebelum ini.

Ini susulan kerajaan negeri memasang khemah di luar CAC untuk kemudahan pesakit dan petugas di pusat berkenaan.

Laluan Lebuhraya KL-Karak menuju ibu kota masih sesak, ramai rentas negeri?


Azhar tampil bidas pihak mahu Parlimen bersidang sekarang

Yang di-Pertua Dewan Rakyat Datuk Azhar Harun membidas golongan yang mahukan Parlimen bersidang semula dalam tempoh darurat ketika ini kerana kurang kefahaman mengenai konsep pembahagian kuasa seperti yang diperuntukkan Perlembagaan Persekutuan.

Beliau menjelaskan, mereka ini pilih bulu dalam mempertahankan Perlembagaan demi mendapatkan keuntungan politik.

“Kita tidak boleh bersikap memilih dengan hanya menerima apa sahaja yang menguntungkan kita namun bersikap keras apabila sesuatu tindakan tersebut tidak memenuhi kepentingan dan hasrat kita,” katanya.

Beliau tampil bersuara selepas dilihat lama berdiam diri terhadap gesaan bertalu-talu ahli Parlimen pembangkang termasuk timbalannya sendiri, Datuk Seri Azalina Othman Said, yang baru-baru ini turut mendesak supaya Parlimen bersidang semula.

“Walauapapun, saya sekarang tergerak untuk menjelaskan satu perkara asas yang banyak di antara kita mengaku tahu dengan banyak tetapi tidak banyak yang dapat difahami, sementara beberapa yang lain memahami tetapi memilih untuk menerapkannya hanya apabila ia sesuai,” katanya menulis dalam MalaysiaNow.

Katanya, walaupun doktrin pemisahan kuasa antara ketiga-tiga institusi – kerajaan, Parlimen dan badan kehakiman – tidak pernah dilaksanakan secara bulat-bulat di mana-mana negara, konsep pembahagian kuasa di antara ketiga-tiga institusi itu adalah prinsip undang-undang yang mesti dilaksanakan.

“Kerana itulah mahkamah tidak melayan pertanyaan mengenai keabsahan persidangan Dewan Rakyat. Dengan kata lain, dalam situasi ini, Mahkamah tidak memiliki sumber undang-undang untuk melakukannya. Sekiranya Mahkamah mempunyai pendirian bertentangan dengan penetapan yang termaktub dalam Perlembagaan Persekutuan yang jelas itu, seraya memutuskan perihal keabsahan sebarang persidangan Dewan Rakyat, ia dianggap melanggar undang-undang. Hal ini kerana, mahkamah tidak mempunyai sumber undang-undang untuk melakukannya,” katanya.

Ahli politik pembangkang dari Pakatan Harapan memulakan proses undang-undang terhadap kerajaan, meminta mahkamah mengisytiharkan proklamasi darurat oleh Yang di-Pertuan Agong pada Januari tahun ini sebagai tidak berperlembagaan.

Presiden PKR Datuk Seri Anwar Ibrahim, yang memfailkan semakan kehakiman mencabar tindakan itu selain menyifatkannya sebagai ‘penyalahgunaan kuasa yang sangat dahsyat’.

Pada April, beberapa ahli Parlimen pembangkang bekerjasama dengan enam pertubuhan bukan kerajaan (NGO) untuk mendapatkan deklarasi mahkamah mengenai peranan Parlimen dan badan kehakiman, termasuk untuk menyatakan sama ada pembatalan persidangan Parlimen boleh dicabar di mahkamah.

Dalam respons beliau mengenai dakwaan kononnya kerajaan tersilap dalam isu penangguhan Parlimen, Azhar berkata adalah biasa bagi ketiga-tiga institusi pentadbiran untuk campur tangan antara satu sama lain.

Beliau memberikan contoh Parlimen yang mengesahkan undang-undang yang menyatakan sesiapa yang memiliki sejumlah dadah terlarang akan dianggap sebagai pengedar.

“Peruntukan ini melenyapkan kuasa mahkamah untuk menentukan sama ada dia sebenarnya atau dalam undang-undang memang pengedar atau bukan,” katanya, sambil menambah ‘campur tangan’ Parlimen itu sah seperti yang diperuntukkan Perlembagaan.


Malaysia tak rancang campur vaksin Covid-19

Kementerian Kesihatan (KKM) tidak bercadang melaksanakan pemberian dua jenis vaksin Covid-19 berlainan kepada seorang penerima kerana tiada data kukuh mengenai kaedah itu, kata Ketua Pengarah kesihatan Tan Sri Dr Noor Hisham Abdullah.

Katanya, setakat ini, Bahagian Regulatori Farmasi Negara (NPRA) juga tidak menerima sebarang data, laporan atau bukti daripada syarikat pembuat vaksin mengenai kaedah campuran vaksin yang berjaya mengawal jangkitan Covid-19.

“Kita masih memerhatikan keadaan ini (campuran vaksin) kalau ada keperluan untuk melaksanakannya. Buat masa ini, tiada keperluan lagi.

“Terutama kalau campur vaksin Barat dan Timur contoh seperti Pfizer, AstraZeneca dan Sinovac, tiada bukti lagi ia berjaya, ” katanya semalam.

Beliau berkata KKM tidak boleh mengesyorkan kaedah itu jika tiada bukti kerana perlu memastikan pemberian vaksin yang selamat kepada orang ramai.

“Jika ada kajian baharu, kita boleh nasihatkan sama ada boleh campur vaksin atau tidak,” katanya.

Terdahulu, media melaporkan Thailand bakal memberikan vaksin Covid-19 jenis AstraZeneca sebagai suntikan dos kedua kepada individu yang menerima Sinovac sebagai dos pertama, yang merupakan sebahagian daripada strategi imunisasi negara itu.

Dr Noor Hisham juga berkata kadar vaksinasi negara perlu ditingkatkan sehingga ke tahap 40 peratus bagi mengurangkan atau melandaikan kes baharu jangkitan Covid-19.


Tarikh peperiksaan universiti bertembung hari pengundian

Tarikh peperiksaan di beberapa universiti awam dilaporkan bertembung dengan hari pengundian bagi pilihan raya negeri (PRN), 12 Ogos ini.

Laporan BH yang memetik sumber hari ini menyebut antara universiti awam (UA) yang terkesan adalah Universiti Utara Malaysia (UUM), Universiti Islam Antarabangsa (UIA) dan Universiti Malaysia Pahang (UMP).

Peperiksaan di UUM yang bermula bulan ini hanya tamat pada 20 Ogos depan sementara UIA akan memulakan pembukaan semester baharu 6 Ogos manakala UMP akan mengadakan pengambilan baharu bagi pengajian peringkat diploma universiti itu dalam tempoh PRN.

Menurut sumber KPT, tempoh peperiksaan kebanyakan universiti tamat antara penghujung bulan ini dan minggu pertama Ogos.

“Antara UA yang akan menamatkan peperiksaan pada minggu pertama Ogos ialah Universiti Teknologi MARA (UiTM) pada 10 Ogos, Universiti Kebangsaan Malaysia (UKM), Universiti Sains Malaysia (USM), Universiti Malaysia Perlis (UniMAP) masing-masing pada 6 Ogos, manakala Universiti Malaysia Sabah (4 Ogos dan Universiti Tun Hussein Onn Malaysia (UTHM) pada 3 Ogos.

“Hanya UUM yang akan menjalani peperiksaan sehingga 20 Ogos depan manakala UMP dijangka memberi pelepasan pulang kepada penuntut untuk pulang mengundi.

“Menteri Pendidikan Tinggi, Datuk Seri Mohamed Khaled Nordin juga sudah maklum mengenai pertindihan tarikh itu dan maklum balas akan diberikan segera,” katanya.

Sementara itu Yang Dipertua Majlis Perwakilan Pelajar (MPP) UUM, Muhammad Izuan Faiz Abdul Rahman mencadangkan supaya pihak universiti meminda jadual peperiksaan bagi membolehkan penuntut yang mengundi di enam negeri itu untuk pulang mengundi.

“Saya cadangkan diawalkan jadual peperiksaan. Apa-apa keputusan yang nak diambil seperti nak beri cuti, nak anjak ke depan, keutamaannya ialah tak boleh jejaskan penuntut.

“Kita tak nak menghalang penuntut menunaikan tanggungjawab tapi dalam masa sama kita tak nak jejaskan fokus peperiksaan,” katanya.

Suruhanjaya Pilihan Raya (SPR) mengumumkan 12 Ogos ini sebagai hari pengundian bagi PRN dan diadakan serentak di Selangor, Negeri Sembilan, Pulau Pinang, Kedah, Kelantan serta Terengganu.

Sementara itu, tarikh penamaan calon dan pengundian awal masing-masing ditetapkan pada 29 Julai dan 8 Ogos.


Bersatu nafi tolak jawatan Kabinet Ismail Sabri

Bersatu menafikan laporan parti itu menolak semua jawatan dalam Kabinet yang akan diterajui Naib Presiden UMNO, Datuk Seri Ismail Sabri Yaakob.

Ketua Penerangannya Datuk Wan Saiful Wan Jan dalam satu kenyataan ringkas hari ini, menyifatkan laporan sebuah portal berita itu sebagai berniat jahat yang mahu memecahkan-belahkan parti itu.

“Saya cadangkan kepada semua supaya merujuk sumber berita sahih. Kandungan laporan ini adalah palsu yang sumbernya entah siapa,” katanya.

Portal berkenaan memetik beberapa sumber, mendakwa Presiden Bersatu Tan Sri Muhyiddin Yassin mahu parti itu menolak semua jawatan dalam Kabinet sebagai salah satu strategi dan persediaan memenangi PIlihan Raya Umum Ke- (PRU15).

Sumber itu mendakwa, Presiden Bersatu itu mencadangkan perkara berkenaan dalam Mesyuarat Pimpinan Tertinggi (MPT) yang berlangsung baru-baru ini.

Laporan itu turut memetik salah satu sumber parti yang mendakwa Muhyiddin mencadangkan demikian kerana mahu menonjolkan naratif bahawa Bersatu bersedia untuk menjadi pembangkang demi menolak kumpulan kleptokrat.


DAP sahkan Kon Yeow kekal calon KM Pulau Pinang, tiada calon UMNO

DAP menamakan Chow Kon Yeow kekal akan menjadi Ketua Menteri (KM) Pulau Pinang selepas Pilihan Raya Negeri (PRN) nanti.

Keputusan menamakan Kon Yeow mengesahkan tiada wakil UMNO akan dicalonkan bagi jawatan KM Pulau Pinang, ia memandangkan UMNO hanya akan bertanding enam kerusi pada PRN Pulau Pinang.

Keputusan sebulat suara DAP itu diutarakan Setiausaha Agungnya, Anthony Loke Siew Fook selepas mengadakan perbincangan dengan pucuk pimpinan parti termasuk Pengerusi Kebangsaan, Lim Guan Eng.

Antara yang terlibat dalam perbincangan itu Gobind Singh (Timbalan Pengerusi), Nga Kor Miing (Naib Pengerusi) dan M. Kulasegaran (Naib Pengerusi).

“Jawatankuasa Pemilihan Calon DAP telah bermesyuarat pada malam tadi untuk memutuskan soal calon Ketua Menteri Pulau Pinang pada PRN15 menjelang Ogos nanti.

“Kami secara sebulat suara menamakan Chow Kon Yeow sebagai calon Ketua Menteri Pulau Pinang untuk penggal yang kedua.

“Keputusan ini telah dimaklumkan kepada Perdana Menter, Datuk Seri Anwar Ibrahim dan beliau telah mempersetujui keputusan tersebut selaku Pengerusi Pakatan Harapan,” katanya dalam kenyataan media hari ini.

Tambah Anthony Loke, jawatankuasa sama juga memutuskan akan membuat pembaharuan besar dalam barisan Exco Kerajaan Negeri yang mewakili DAP sekiranya diberi mandat semula oleh rakyat Pulau Pinang untuk mentadbir semula.

“Proses pembaharuan ini adalah satu keperluan untuk memastikan kesinambungan dan kelangsungan kepimpinan DAP di Pulau Pinang yang lebih muda, dinamik dan berupaya untuk menerajui dan memimpin negeri lebih maju dalam semua bidang demi kemakmuran dan kesejahteraan rakyat,” katanya.

Sejak seminggu lalu wujud desas-desus Pulau Pinang bakal menerima KM baharu sekiranya Pakatan Harapan berjaya membentuk semula kerajaan negeri selepas PRN15.

Antara nama yang disebut ialah Ahli Parlimen Bukit Mertajam, Steven Sim dan Loke.


To PMX and Anthony Loke: We are not sheep

Dear Editor,

Writing letters to editors is something I have never done but I feel compelled to write one today. I am a Selangorian and I vote in an urban constituency in Selangor. I am a housewife with two teenage sons and I double up as an English home tutor. I read the main news portals every morning and I follow political news and issues on both sides.

I discuss issues with my close circle of friends and family and almost all of us have decided that we will sit out this state election. Let me tell you why.

In the last general election, many of us voted for a PH government but we ended with a hybrid. We understand that sometimes we cannot get exactly what we want and that we must compromise.

In politics, compromise is inevitable. However, when you order wagyu beef steak in a restaurant and instead get a plate of french fries, some coleslaw with a sliver of teriyaki beef, that is far from what was advertised and what we are paying for. We have been shortchanged but we will hold our noses to the putrid stench coming from UMNO.

We voted for reforms. There have been three sittings of Parliament since the Unity Government started ruling. We have not seen one reform passed in Parliament. Why? If there is a will, there is a way. Maybe there is no will but just plenty of feet dragging. Still, we will be patient and see if someone we voted for gets inspired to practice what he has been preaching.

SOSMA is one of the laws that we supported PH to abolish. That could have been done in the first sitting of Parliament. Instead, SOSMA is now used by the same Minister for Communications who, when he was in the Opposition, used to condemn it.

However, now that he is the government, he is using it to put fear into all of us by threatening that we might have the police waiting outside our doors. What is this? What is the difference with before?

I do not remember any Prime Minister or Minister of Communications threatening that the police will wait outside our doors, but coming from a PKR Minister, this is just so shocking but also revealing. Yet, we will stand quietly and hope that he just had a bad error of judgement.

The DAP, despite having the most seats in the Unity Government, has become a voiceless and toothless party. Compromise is one thing but complicity is quite another.

By remaining silent, it has become the rubber stamp for the Unity Government and is morphing into another MCA. So why should I feed this barkless puppy with my vote? At least, MCA could work and did work with businesses so that people like my husband and brothers could bank on profitable incomes and dutifully pay our taxes. And this brings me to my final point.

The economy is getting worse. The PMX and his Economy Minister keep telling us that there is no money and that they can’t keep their promise to reduce the price of fuel. We try to understand. But we also ask, “Why it is that when the entire country was under lockdown during the MCO, the PN PM and Cabinet could implement so many programmes and subsidies and spent billions to help us tide over?” As I have said above, if there is a will, there is a way.

There seems to be no will or solutions but plenty of finger pointing and excuses. However, my friends and family all agree there is no real plan or strategy by the Unity Government to do something about the economy and that really worries us. On this we cannot just remain quiet.

We can only conclude that we are being taken for granted. We have been lumped into the category of the Chinese urban vote bank that PH can depend on, who they think will vote for PH blindly. Therefore, we have had enough.

Let me say this loud and clear to PMX and Anthony Loke. We are not sheep. We are your educated urban voters who have given you two chances; once in 2018 and once again in 2022. And you failed us both times. We gave you the country in 2022 but in 2023, we will give the states to the Opposition and its so-called “green tsunami”. We want our message to be heard loud and clear.

I may be a drop in the ripple across your ocean, but when enough drops dry up, you will not have a big strong wave to sweep you to power. And you need to learn your lesson the hard way. Do not take me for granted. This educated urban Chinese housewife is not going to waste her time or money to be cheated a third time.

Thank you,

Priscilla Chan
Subang Jaya

* This is the opinion of the writer or publication and does not necessarily represent the views of Agenda Daily.


Abang Jo umum Kabinet Sarawak, 10 menteri, 26 menteri muda

Ketua Menteri Tan Sri Abang Johari Tun Openg hari ini mengumumkan barisan Kabinet baharu Sarawak terdiri daripada 10 menteri dan 26 menteri muda, dengan beliau sendiri memegang portfolio Kewangan dan Ekonomi Baharu; Sumber Asli dan Pembangunan Bandar; serta Tenaga dan Kelestarian Alam Sekitar.

Beliau juga melantik tiga Timbalan Ketua Menteri terdiri daripada Ahli Dewan Undangan Negeri (ADUN) Bukit Saban, Datuk Amar Douglas Uggah Embas; ADUN Bukit Sari Datuk Amar Awang Tengah Ali Hasan; dan ADUN Batu Kawah Datuk Seri Dr Sim Kui Hian.

Di bawah Menteri Tenaga dan Kelestarian Alam Sekitar dilantik seorang Menteri Muda, Dr Hazland Abang Hipni yang baharu menganggotai Kabinet, lapor Utusan Borneo.

Dr Sim turut dilantik sebagai Menteri Kesihatan Awam, Perumahan dan Kerajaan Tempatan dengan dua Menteri Muda iaitu Dr Penguang Manggil dan Micheal Tiang (baharu).

Sementara Uggah, turut dilantik sebagai Menteri Kewangan dan Ekonomi Baharu II dan Menteri Infrastruktur dan Pembangunan Pelabuhan yang dibantu dua Menteri Muda iaitu Aidel Lariwoo dan Datuk Majang Renggi (baharu).

Awang Tengah memegang portfolio Menteri Sumber Asli dan Pembangunan Bandar II dengan Menteri Mudanya Datu Len Talif Salleh serta sebagai Menteri Perdagangan Antarabangsa dan Pelaburan dengan Menteri Mudanya, Datuk Dr Malcom Mussen Lamoh.

Bagi Kementerian Pemodenan Pertanian dan Pembangunan Wilayah, Menterinya Datuk Seri Dr Stephen Rundi Utom dan dua Menteri Muda, Datuk Dr Abdul Rahman Ismail dan Martin Ben (baharu).

Menteri Pengangkutan kekal disandang oleh Datuk Seri Lee Kim Shin dengan dua Menteri muda Datuk Dr Jerip Susil dan Datuk Henry Harry Jinep (baharu).

Bagi Menteri Utiliti dan Telekomunikasi Menterinya, Datuk Julaihi Narawi dan Menteri Mudanya Datuk Liwan Lagang dan Datuk Dr Abdul Rahman Junaidi.

Datuk Seri Abdul Karim Rahman Hamzah memegang portfolio Menteri Pelancongan, Industri Kreatif dan Seni Persembahan dengan Datuk Sebastian Ting dan Datuk Snowdan Lawan sebagai Menteri Muda.

Satu lagi kementerian dibawah Abdul Karim ialah Menteri Belia, Sukan dan Pembangunan Usahawan dengan Datuk Gerald Rentap Jabu dan Dr Ripin Lamat sebagai Menteri Muda dan kedua-duanya (baharu).

Sementara itu Menteri Wanita, Kanak-Kanak dan Pembangunan Kesejahteraan Komuniti menyaksikan Datuk Seri Fatimah Abdullah sebagai Menteri dan Menteri Muda, Datuk Rosey Yunus serta Mohamad Razi Sitam (baharu).

Bagi Kementerian Pendidikan, Inovasi dan Pembangunan Bakat ia menyaksikan Datuk Roland Sagah Wee Inn sebagai Menteri dan Dr Annuar Rapa’ee dan Datuk Francis Harden sebagai Menteri Muda.

Abang Johari berkata asas barisan Kabinet baharu yang beliau umumkan hari ini adalah berdasarkan pasca Covid-19 Strategi Pembangunan 2030, yang akan membangunkan Sarawak menjadi sebuah negeri berekonomi tinggi.

Beliau berkeyakinan barisan Kabinet baharu itu adalah Kabinet yang berfungsi, kompeten, telus dan berintegriti serta menumpukan kepada penyampaian perkhidmatan yang berkesan.

“Pasukan ini juga akan mengukuhkan status Perlembagaan Sarawak sebagai wilayah rakan kongsi dalam Persekutuan Malaysia, mengikut pindaan Perkara 1(2) dan Perkara 160(2) Perlembagaan Persekutuan dengan rujukan kepada MA63 (Perjanjian Malaysia 1963) dan lampirannya,” katanya.


Kes harian rendah direkodkan hari ini sebanyak 9,066

Jangkitan kes Covid-19 harian dicatatkan negara hari ini turun apabila hanya sebanyak 9,066 kes baharu direkodkan hari ini.

Menurut Kementerian Kesihatan, jumlah tersebut menjadikan jangkitan kumulatif adalah sebanyak 2,277,565.

Jangkitan baru hari ini adalah yang paling rendah dalam 83 hari, sejak 12 Julai lalu.

Malaysia Barat merangkumi 6,881 kes baru atau 75.9 peratus manakala Malaysia Timur menyumbang 2.185 daripada jangkitan baru atau 24.1 peratus.

Sarawak merekodkan 1,418 kes, manakala Selangor 1,000 kes dan Kuala Lumpur 201 kes.

Kes baharu setiap negeri:

Selangor – 1,000 (681,616)
Sarawak – 1,418 (215,576)
Sabah – 767 (200,396)
Johor – 981 (199,167)
WPKL – 201 (186,721)
Kedah – 670 (136,789)
Pulau Pinang – 620 (132,376)
Kelantan – 796 (118,250)
Perak – 669 (104,719)
Negeri Sembilan – 191 (97,843)
Pahang – 630 (66,682)
Melaka – 206 (59,145)
Terengganu – 827 (57,989)
WP Labuan – 0 (9,969)
WP Putrajaya – 24 (6,230)
Perlis – 66 (4,097)


Covid-19 mengganas: Zahid, Najib, blok pembangkang pun menggila

Virus Covid-19 semakin menggila di Malaysia. Pada Jumaat sahaja angka positif virus pembunuh itu sudah mencecah ke paras tertinggi harian sebanyak 8,290 kes baharu menjadikan kumulatif kes sebanyak 549,518.

Semalam juga 61 kematian direkodkan – suatu angka yang tidak pernah kita bayangkan sejak pandemik melanda negara awal tahun lalu. Sehingga Jumaat 28 Mei 2021 sebanyak 2,552 kematian dicatatkan di seluruh negara akibat Covid-19.

Kerajaan menerusi semua agensinya bertungkus lumus berusaha memerangi pandemik itu dengan pelbagai tindakan, penguatkuasaan, selain menyediakan pakej bantuan kepada rakyat yang terkesan.

Tapi sayangnya masih ada lagi duri dalam daging. Individu-individu yang melihat kepentingan diri dan politik melebihi kesakitan dan nyawa rakyat, terus memainkan sentimen kebencian terhadap kerajaan.

Kenyataan bersentimen Datuk Seri Ahmad Zahid Hamidi, Datuk Seri Najib Razak dan beberapa ‘pemimpin tua’ UMNO ibarat sesi balas dendam kerana mereka jatuh daripada menerajui Malaysia. Sudah jatuh ditimpa tangga – mereka diheret pula ke muka pengadilan atas tuduhan jenayah, penyelewengan dan pecah amanah.

Disusuli pula rasa tidak puas hati ‘perdana menteri menunggu’, Datuk Seri Anwar Ibrahim kerana terlalu lama menjadi ‘PM tepi’ serta konco-konconya dalam Pakatan Harapan (PH). Maka bermulalah serangan terhadap kerajaan Perikatan Nasional (PN).

Dalam usaha untuk melepaskan diri daripada semua tuduhan, mereka meminta simpati pemimpin kerajaan PH, tapi gagal kerana ketegasan Tun Dr Mahathir Mohamad.

Demikian juga ‘merayu’ kepada kerajaan PN diterajui Tan Sri Muhyiddin Yassin, pun tidak dilayan – mahkamah… mahkamah punya hal…tak campur nak lepaskan seseorang.

Tunjuklah pula muka kasihan kepada rakyat untuk mendapat simpati. Gambar-gambar berdoa dalam masjid, di rumah, di pusat tahfiz dan berjubah, dijadikan imej baharu untuk menunjukkan ‘keislaman’ mereka lebih daripada orang Islam lain. Sekadar untuk meraih simpati!

Mendakwa tuduhan ke atas mereka bermotifkan politik. Maka dijajalah isu itu sambil mengepit gambar berdoa dan berjubah, sehingga meleret-leretlah kepada isu Covid-19 bagi menunjukkan kerajaan gagal menangani pandemik ini. Dengan menyatakan angka-angka baharu positif dan kematian, mereka mahu menjadi hero dan kembali ketengah gelanggang politik.

Tindakan tiga serangkai ‘Datuk Seri’ yang sering mengkritik kerajaan dilihat sebagai membalas dendam kerana cita-cita peribadi tidak tercapai.

Bukti ditunjukkan, hukuman penjara dan denda pun dijatuhkan, tapi mereka ini mukanya tebal. Malu apa bossku… Dan, dengan rasa tidak puas hati itulah tidur malam pun sudah memikirkan apa yang hendak ditulis dalam media sosial esok hari.

Katanya mata sakit dan penglihatan kabur. Sebenarnya tidak perlu mata terang pun untuk duduk dalam mahkamah. Hanya guna telinga sahaja untuk mendengar. Tapi tidak mengapa kerana dapat cuti sakit setelah menjalani pembedahan dan mata pula kabur.

Mata sahaja kabur, hati dan kepala otak tidak.

Bangun pagi, beberapa jam selepas solat Subuh, mulalah gatal tangan untuk mengutuk kerajaan. Mungkin ketika solat pun tak khusyuk kerana memikirkan apa ayat-ayat dan angka sesuai untuk mengutuk kerajaan. Bukan penulis menuduh, sekadar jangkaan.

Sudah-sudahlah! Peluang sudah diberikan untuk menerajui kerajaan. Harta dikumpul sudah jutaan. Rumah kecil menjadi istana. Buang rasa busuk hati. Terima ketentuan Allah SWT. Hakim yang menjatuhkan hukuman memiliki ilmu yang Allah berikan dan Allah juga mengilhamkan kepada mereka untuk membuat keputusan. Tak puas hati sila lawan ikut peraturan.

Kena ingat juga. Tak selalunya kita menang dan kalah. Menang dalam kes wang dan barang yang dirampas di Pavilion Residence. Tapi sebelum itu kan kalah dalam kes SRC International. Mana boleh sentiasa nak menang kan?

Biarlah orang lain pula menerajui kerajaan. Malah, kita melihat kerajaan sekarang bukan sahaja berdepan ujian politik, tetapi diuji bagaimana untuk terus menjaga keselamatan, ketenteraman dan kehidupan rakyat setelah didatangkan bala tentera Covid-19.

Yang penting ‘total lockdown’ akan dikuatkuasakan mulai 1 Jun ini, dan kerajaan memberi jaminan rakyat akan dijaga menerusi pakej bantuan yang akan diumumkan sedikit hari lagi.

Sama-sama kita menjaga prosedur operasi standard (SOP) Perintah Kawalan Pergerakan (PKP) dan menyokong usaha kerajaan untuk memutuskan rantaian virus Covid-19 di negara sendiri.

Tok Akhi
Pemerhati politik


Selepas Shahidan, seorang lagi pemimpin UMNO bakal diambil tindakan

Berkemungkinan bukan Datuk Seri Shahidan Kassim seorang sahaja yang dipecat, khabar angin semakin kuat mengatakan seorang lagi pemimpin UMNO juga bakal dikenakan tindakan sebelum mesyuarat Majlis Kerja Tertinggi (MKT) yang akan berlangsung esok.

Daripada maklumat sumber dalaman, Presiden UMNO, Datuk Seri Ahmad Zahid Hamidi sedang merancang untuk mengambil tindakan terhadap bekas Setiausaha Agung Barisan Nasional (BN), Tan Sri Annuar Musa yang juga dikenali sebagai pengkritik utamanya dalam parti.

“Selepas Shahidan, kemungkinan Annuar Musa juga akan mengalami nasib sama… mungkin tindakan lebih tegas,” kata sumber.

Bagaimanapun sumber tidak menjelaskan bentuk hukuman yang akan diambil terhadap Annuar memandangkan sudah pun dipecat sebelum ini ketika memegang jawatan Setiausaha Agung BN.

Annuar antara paling lantang menentang Zahid yang didakwa sedang merancang untuk membawa UMNO bekerjasama dengan Ketua Pembangkang, Datuk Seri Anwar Ibrahim dan DAP.

Malah, terbukti Zahid dan Anwar mempunyai pakatan sulit selepas tular klip audio perbualan antara kedua-dua pemimpin itu baru-baru ini.

Terdahulu, Zahid memecat Pengerusi Badan Perhubungan UMNO Perlis, Datuk Seri Shahidan Kassim berkuat kuasa hari ini.

Dalam kenyataan ringkas menggunakan kepala surat presiden, Zahid berkata, Shahidan digantikan Datuk Seri Azlan Man yang juga Menteri Besar Perlis.

Tindakan Zahid itu dilihat sebagai langkah untuk menutup mulut pengkritiknya dalam mesyuarat MKT esok di mana Pengerusi Badan Perhubungan UMNO negeri juga menjadi anggotanya.

Dipercayai Zahid mengambil tindakan itu mengikut Fasal 12.5 Perlembagaan UMNO yang menyebut ‘Pengerusi dan Timbalan Pengerusi Badan Perhubungan hendaklah dilantik oleh Presiden yang mereka memegang jawatan masing-masing selama tempoh Majlis Tertinggi tetapi boleh berhenti atau diberhentikan oleh Presiden pada bila-bila masa.


Dadah: Warga Pakistan terlepas tali gantung, dipenjara 20 tahun

Seorang warga Pakistan hari ini terlepas daripada hukuman gantung sampai mati selepas pertuduhan mengedar dadah ke atasnya digantikan dengan memiliki dadah.

Sardar Ali Hassan Muhammad, 47, yang merupakan seorang buruh binaan sebaliknya dijatuhkan hukuman penjara 20 tahun dan 10 kali sebatan kerana memiliki 1909.8 gram heroin dan “monoacetlymorphines”, lapan tahun lepas, lapor Bernama.

Panel tiga hakim Mahkamah Persekutuan terdiri daripada Hakim Datuk Vernon Ong Lam Kiat, Datuk Zabariah Mohd Yusof and Datuk Rhodzariah Bujang menukarkan sabitan kesalahan mengedar dadah kepada memiliki dadah selepas Timbalan Pendakwa Raya Baizura Kamal memaklumkan mahkamah bahawa pihak pendakwaan bersetuju menggantikan pertuduhan.

Ong yang mempengerusikan panel hakim itu mengarahkan hukuman penjara 20 tahun Sardar Ali bermula dari tarikh dia ditahan pada 7 Ogos 2014.

Menurut kertas pertuduhan , Sardar Ali melakukan kesalahan itu di kawasan tuntutan bagasi balai ketibaan antarabangsa Lapangan Terbang Antarabangsa Kuala Lumpur (KLIA) Sepang, Selangor pada jam 1.10 tengah hari 7 Ogos 2014.

Pada 27 Okt 2017, Mahkamah Tinggi Shah Alam mensabitkan dan menjatuhkan hukuman mati ke atasnya kerana mengedar dadah.

Sardar Ali gagal dalam rayuannya di Mahkamah Rayuan pada 11 Ogos, 2020.


Covid-19: Sweden isytihar endemik

Sweden membatalkan hampir semua sekatan dan menghentikan kebanyakan ujian saringan Covid-19, sekali gus mengisytiharkan wabak itu sebagai endemik, menutup pusat ujian bergerak dan pandu lalu, mulai Rabu.

Walaupun tekanan sistem penjagaan kesihatan kekal tinggi dan beberapa saintis menggesa lebih banyak kesabaran dalam memerangi pandemik itu, Kerajaan Sweden membatalkan semua baki sekatan yang tinggal – mengisytiharkan wabak itu berakhir – susulan tahap pemberian vaksin yang tinggi dan jangkitan Omicron yang kurang teruk.

“Seperti kita ketahui, wabak ini saya katakan ia sudah berakhir,” kata Menteri Kesihatan Lena Hallengren kepada Dagens Nyheter.

Sejak Rabu, bar dan restoran dibenarkan beroperasi semula selepas jam 11 malam tanpa had bilangan pengunjung. Had kehadiran bagi tempat tertutup lebih besar juga ditarik balik serta penggunaan pas vaksin dimansuhkan.

Bagaimanapun, Profesor Virologi Universiti Umea yang juga antara pengkritik paling tegar terhadap dasar larangan sekatan pergerakan Sweden, Fredrik Elgh, berkata kerajaan perlu bersabar sedikit lagi, sekurang-kurangnya beberapa minggu lagi dan berkeupayaan untuk terus membuat saringan.

“Penyakit ini masih menjadi beban besar kepada masyarakat,” katanya.

Ketua Pengarah Agensi Kesihatan Awam Sweden Karin Tegmark pula berpendapat kos dan kaitan melakukan ujian tidak lagi seimbang dan realistik.

“Jika kita melakukan ujian meluas terhadap semua individu yang dijangkiti Covid-19, ini bermakna setengah bilion kronor seminggu (kira-kira AS$55 juta) dan 2 bilion sebulan (AS$220 juta),” katanya.

Bermula Rabu, hanya pekerja penjagaan kesihatan, warga emas dan mereka yang paling terdedah, layak mendapat ujian PCR percuma jika mereka bergejala, manakala individu lain diminta tinggal di rumah sekiranya mereka menunjukkan gejala yang mungkin Covid-19.

Ujian antigen boleh dibeli di pasar raya dan farmasi, tetapi keputusan tersebut tidak dilaporkan kepada pihak berkuasa kesihatan.

Penyedia penjagaan kesihatan swasta juga boleh melakukan ujian dan menawarkan sijil untuk perjalanan antarabangsa, tetapi kosnya tidak akan dibayar balik oleh insurans negeri atau kesihatan.

Kadar vaksinasi yang tinggi di Sweden mewujudkan keyakinan di kalangan pegawai kesihatan dan kajian lewat 2020 yang dikeluarkan pada hari Selasa menunjukkan antibodi terdapat dalam 85 peratus sampel. – Agensi


Biden calonkan muslim pertama jadi hakim persekutuan AS

Presiden Amerika Syarikat (AS), Joe Biden mencalonkan Zahid Quraishi sebagai Hakim Persekutuan Mahkamah Daerah New Jersey – jika diterima oleh Senat, beliau akan menjadi orang Islam Amerika pertama yang dilantik sebagai hakim daerah.

Sebelas daripada calon hakim yang dikemukakan Biden, termasuk tiga wanita kulit hitam dan wanita Asian-Amerika, akan berkhidmat di Columbia serta Maryland.

“Pencalonan ini adalah dari kalangan mereka yang terbaik dalam profesion undang-undang. Setiap daripada mereka mempunyai kelayakan mendalam, dan bersedia menegakkan hukum di bawah perlembagaan, dan tidak memihak,” katanya.

Quraishi berketurunan Pakistan dan dicalonkan sebagai hakim persekutuan, juga adalah muslim Amerika pertama menjadi hakim mahkamah majistret di daerah New Jersey pada Jun 2019.

Berkelulusan Sekolah Undang-Undang Rutgers, Quraishi sebelum ini berkhidmat sebagai pendakwa raya tentera berpangkat kapten dalam angkatan tentera AS, dan pernah dihantar bertugas di Iraq ketika ‘Operation Iraqi Freedom’ pada 2004 dan 2006.

Beliau juga pernah berkhidmat sebagai penolong pendakwa raya AS di daerah New Jersey, dan penolong ketua penasihat di Jabatan Keselamatan Dalam Negeri AS. – Agensi


PMX nafi kerajaan gagal urus ekonomi, beri alasan berhubung kejatuhan ringgit

Perdana Menteri Datuk Seri Anwar Ibrahim menempelak pihak-pihak tertentu yang mendakwa Kerajaan Perpaduan pimpinan beliau gagal menguruskan ekonomi negara setelah mengambil alih kerajaan sejak lapan bulan lepas.

Anwar mendakwa ekonomi negara dibawah kerajaan campuran yang diterajuinya masih baik, malah memberi alasan berhubung kejatuhan ringgit kebelakangan ini.

Beliau berkata beberapa indikator ekonomi menunjukkan sebaliknya termasuk kadar pertumbuhan sebanyak 5.6 peratus yang dicatat pada suku pertama tahun ini iaitu lebih tinggi berbanding China, Singapura dan Indonesia, menurut laporan Bernama.

“Fakta nombor dua, kadar pengangguran turun (cuma) masalahnya (terdapat) sedikit pengangguran dalam kalangan belia termasuk graduan tetapi kadar pengangguran lebih baik daripada semasa kerajaan Perikatan Nasional.

“Fakta yang ketiga, pelaburan suku tahun pertama (tahun ini) yang masuk RM71 bilion, ini bukan soal menandatangani semata-mata… tidak, saya pergi negara China, yang bagi aku janji untuk bersama-sama melabur RM170 bilion, antara yang terbesar dalam sejarah untuk Malaysia ini,” katanya semasa program Temu Anwar di Universiti Utara Malaysia.

Perdana Menteri berkata selain itu, kadar inflasi menurun dan berada pada kadar 2.8 peratus sekali gus membantu mengawal kenaikan harga barang walaupun beberapa indeks harga masih tinggi.

Beliau berkata hanya satu indikator ekonomi iaitu nilai ringgit yang jatuh dijadikan sebagai ukuran oleh pihak-pihak tertentu untuk mengatakan bahawa kerajaan gagal menguruskan ekonomi.

“Tapi orang yang belah sana bising, masa dia (memerintah) ringgit kuat ke? Masa dia ringgit lagi teruk berbanding sekarang, tetapi dia tak sebut.

“Faktor ekonomi ini ada berapa? Pertumbuhan, pengangguran, inflasi, pelaburan dan ringgit, ada lima. Kalau kita cemerlang empat (faktor), satu itu kita baikilah perlahan-lahan. Masa kamu dulu, kamu rosak empat faktor itu termasuk ringgit,” katanya.

Anwar juga berkata sebagai Menteri Kewangan, beliau tidak pernah mengetepikan peranan Kerajaan Negeri khususnya di bawah pemerintahan pembangkang dalam soal pembangunan ekonomi.

“Kerajaan negeri jika sehaluan (dengan Kerajaan Persekutuan) maka lebih senang, apatah lagi jika pimpinannya sopan dan bijak dalam menjaga hubungan, maka itu akan lebih membantu.

“Contohnya Kedah, yang tertinggi pelaburan itu adalah di Taman Teknologi Tinggi Kulim yang hampir keseluruhan pelaburan dibawa kepadanya dibantu Kerajaan Persekutuan,” katanya.


Ombak ganas setinggi 4 tingkat dikesan di laut Pulau Vancouver

Satu kejadian ombak besar yang menakutkan setinggi 58 kaki atau 17.6 meter dicatat di luar pantai Pulau Vancouver, British Columbia, sekali gus memecah rekod tiga kali ganda saiz ombak di sekelilingnya.

“Hanya beberapa ombak ganas di laut lepas telah diperhatikan secara langsung, dan tiada yang sebesar ini.

“Kebarangkalian kejadian sedemikian berlaku adalah satu dalam tempoh 1,300 tahun,” kata salah seorang penyelidik utama mengenai ombak ganas Universiti Victoria, Johannes Gemmrich.

Gelombang itu mendapat perhatian komuniti saintifik kerana ia adalah ombak paling ganas pernah direkodkan. Walaupun berlaku pada November 2020, kajian mengenainya hanya disahkan pada 2 Februari tahun ini.

“Ia kelihatan seperti ketulan besar empat tingkat yang menonjol keluar dari air dengan puncak yang besar dan lekukkan besar di hadapannya,” kata Ketua Pegawai Eksekutif MarineLabs, Scott Beatty, syarikat yang mengendalikan boya atau pelampung pengukur ombak.

Dalam beberapa dekad yang lalu, apa yang dahulunya dikenali sebagai cerita rakyat kini telah diterima sebagai nyata oleh saintis.

Bagaimanapun, laporan lain menyatakan ombak terbesar pernah dicatat di laut berhampiran New Zealand pada pada 2018 lalu, setinggi 23.8 meter (78 kaki).

Pelampung merekodkan ombak setinggi lapan tingkat itu berlaku ketika ribut ganas di Lautan Selatan yang terkenal liar, berhampiran Pulau Campbell, kira-kira 700 kilometer (430 batu) di selatan New Zealand, kata badan penyelidikan MetOcean Solutions.

“Ombak ribut ganas adalah dua atau tiga kali ganda daripada kekuatan ombak di sekelilingnya, dan tidak dapat diramalkan, selain muncul tanpa dijangka dari arah yang berbeza daripada arah tiupan angin,” kata Persatuan Lautan dan Atmosfera Kebangsaan (NOAA).

Sebelum ini, ombak besar dan ganas pertama direkodkan dikenali sebagai ‘The Draupner Wave’ diukur pada tahun 1995 di luar pantai Norway setinggi 84 kaki atau 25.6 meter dengan ombak di sekelilingnya kira-kira 40 kaki (12 meter).

Ombak ganas terbaharu dikesan November 2020 lalu diukur melalui pelampung MarineLabs kira-kira 4.3 batu (7 kilometer) di luar pantai Ucluelet, British Columbia.

“Kami adalah syarikat perisikan masa nyata, dan kami menyediakan kemas kini masa nyata tentang perkara yang berlaku di sepanjang pantai, termasuk angin, ombak dan data lain,” jelas Beatty.

Syarikat itu menghasilkan simulasi video pelampung sekitar masa gelombang itu datang, menunjukkan ombak ganas, besar dan tinggi itu berbanding dengan ombak sekeliling yang lebih kecil. – Agensi

Gambar daripada simulasi ombak setinggi empat tingkat yang dilaporkan berlaku di British Columbia pada November 2020 disediakan MarineLabs.


Saya ada di London tapi tak tahu ada ‘Langkah London’: Mahdzir

Naib Presiden UMNO Datuk Seri Mahdzir Khalid mengakui melakukan perjalanan ke London ketika secara kebetulan muncul berita kononnya ada perjumpaan melibatkan beberapa ahli politik Malaysia untuk menggulingkan kerajaan Datuk Seri Anwar Ibrahim.

Bagaimanapun, Mahdzir berkata beliau tidak mengetahui mesyuarat itu dan tidak pernah berhubung dengan mana-mana pihak yang didakwa hadir pada masa itu, sambil menambah bahawa beliau menyokong pembentukan kerajaan dengan Pakatan Harapan (PH).

“Saya fikir, sebagai pemimpin kanan UMNO, saya bersetuju dan menyokong pembentukan kerajaan perpaduan. Mengenai mengapa nama saya dikaitkan dengan perkara ini, saya hanya fikir ia adalah untuk mengada-adakan pembohongan.

“Saya akui saya berada di sana (London) tetapi saya tidak berjumpa sesiapa yang dikaitkan dengan gerakan itu,” katanya kepada media pada sesi khas di pejabatnya hari ini (11 Januari 2023).

Bekas Ahli Parlimen Padang Terap yang kalah pada Pilihan Raya Umum Ke-15 (PRU-15) kepada calon Perikatan Nasional itu berkata beliau juga kebetulan berada di Jakarta apabila satu lagi pertemuan membabitkan ahli politik yang sama dilaporkan berlaku di ibu negara Indonesia, tetapi menafikan kehadirannya.

Mahdzir berkata langkah untuk menggulingkan kerajaan pada 2020 adalah berbeza kerana ia dihasut oleh orang dari dalam gabungan itu sendiri, dan bukan oleh orang luar.

“Jadi jangan risau, tiada apa yang akan berlaku,” katanya sambil mengimbas kembali pelbagai langkah dalam politik Malaysia, daripada Gerakan Kajang oleh PH pada 2014 hingga Langkah Sheraton pada 2020.

Dilaporkan beberapa pemimpin politik mengadakan mesyuarat sulit di London baru-baru ini untuk menggerakkan usaha menggulingkan kerajaan sekarang dan meminta Presiden UMNO Datuk Seri Ahmad Zahid Hamidi mengosongkan kerusinya sebagai presiden parti.

Naib Presiden UMNO yang juga bekas Perdana Menteri Datuk Seri Ismail Sabri Yaakob sebelum ini menafikan sekeras-kerasnya terlibat dalam apa yang dipanggil ‘Langkah London’, manakala Zahid menggelarnya sebagai “khabar angin tidak berasas”.

Mahdzir berkata UMNO kini perlu berharap untuk kekal berada dalam kerajaan dengan bekas musuh PH.

Mengulas mengenai pilihan raya di enam negeri yang bakal diadakan dalam beberapa bulan lagi, Mahdzir berkata UMNO bersedia mengadakan mesyuarat dengan pemimpin PH untuk pembahagian kerusi.

Beliau berkata UMNO akan mengenal pasti calon sambil meneliti prestasi parti pada PRU-15 lalu.

Enam negeri akan mengadakan pilihan raya negeri tidak lama lagi melibatkan Kedah, Kelantan, Terengganu, Pulau Pinang, Selangor dan Negeri Sembilan. Semua negeri itu hanya terlibat dalam PRU-15 bagi peringkat Parlimen.

“Kita akan berbincang (dengan PH) pada masa akan datang. Kita mahu lihat berapa banyak kerusi yang kita akan dapat berdasarkan perbincangan,” katanya lagi.

UMNO kalah semua kerusi Parlimen yang ditandingi di Kedah, Kelantan dan Terengganu pada PRU-15 kepada Perikatan Nasional (PN), manakala PH menang satu di Sungai Petani.

PH pula dianggap sebagai pesaing kuat di Pulau Pinang, Selangor dan Negeri Sembilan di mana ia mentadbir ketiga-tiga negeri itu, manakala tiga lagi adalah kubu kuat PN dan PAS.


Silibus pendidikan ada kitaran, ini bukan silibus ‘Radzi Jidin’

Menteri Pendidikan, Datuk Dr Radzi Jidin memberi penjelasan berhubung isu polemik silibus pendidikan selepas kontroversi seorang cikgu sekolah rendah baru-baru ini yang mendapat liputan banyak pihak.

Menurut Radzi, silibus yang digunakan dalam sistem pendidikan mempunyai kitarannya dan tidak boleh diubah sesuka hati setiap tahun, malah ia memerlukan satu proses kajian terperinci yang melibatkan banyak pakar dan guru-guru berpengalaman.

“Mengambil ruang ini sedikit untuk saya jelaskan berkaitan dengan silibus ini, pertama sekali silibus yang digunakan pada hari ini adalah silibus yang mula digunakan pada tahun bila, pada 2017.

“Ini bukan silibus ‘Radzi Jidin’, ini silibus yang mula digunakan pada 2017 dan untuk membina silibus ini ianya mengambil masa nak sediakan DSKP (Dokumen Standard Kurikulum dan Pentaksiran) dan sebagainya. Ia mengambil masa dan prosesnya bermula lama sebelum itu, bukan 2017 terus tukar jadi… tidak,” katanya semasa majlis Pelancaran Inisiatf Reading Progress pagi ini di Shah Alam.

Jelasnya, pelbagai proses perlu dilalui bagi menyediakan sesuatu silibus dan tidak boleh ditukar setiap tahun bagi mengelakkan berlaku kekeliruan tenaga pengajar di kemudiaan hari.

“Ianya telah mula lama sebelum itu mungkin mengambil pandangan daripada pelbagai pihak sebelum disiapkan.

“Yang bina silibus ini adalah guru-guru yang membina ini adalah pegawai-pegawai pendidikan, ia dibina oleh kepimpinan pendidikan di semua peringkat.

“Silibus ini dia tak boleh tukar tiap-tiap tahun. Kalau tukar cikgu pun pening, semua orang pening,” katanya lagi.

Radzi juga menerangkan silibus yang digunakan mempunyai kitarannya dan akan berakhir mengikut tempoh yang sudah digariskan oleh pihak kementerian.

“Mengikut pendekatan yang digunakan oleh KPM selama ini bukan sekarang selama ini, silibus bila mula 2017, ia akan habiskan satu pusingan, satu cycle.

“Murid darjah satu 2017 akan masuk darjah satu 2017, murid darjah dua 2018 dan akan berakhir darjah enam tahun 2022.

“Bila selesai darjah enam 2022 maka ruang itu di sepanjang tempoh itu digunakan untuk membina atau melihat semula pada silibus tersebut,” katanya lagi.

Terdahulu tular dalam media sosial, seorang guru mendakwa akan dikenakan tindakan dibuang kerja atau diturunkan pangkat, kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau dalam hantaran Facebooknya menyatakan, bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.


Zahid pernah tawar jawatan Presiden UMNO kepada saya, kata Muhyiddin

Presiden Bersatu Tan Sri Muhyiddin Yassin malam tadi mendedahkan pernah ditawarkan oleh Datuk Seri Ahmad Zahid Hamidi untuk kembali menjadi Presiden UMNO setelah beliau menjadi Perdana Menteri.

Namun, beliau berkata jika pendedahan itu ditanya semula kepada Zahid, Presiden UMNO itu akan menafikan dan berkata beliau berbohong.

“Ada hari tu dia datang jumpa saya minta balik semula pada UMNO.

“Saya nak serahkan Presiden UMNO pada Tan Sri,” jelas Muhyiddin sambil memetik kata-kata Zahid kepadanya.

Muhyiddin yang juga Pengerusi Perikatan Nasional (PN) berkata Zahid memberitahu demikian ketika bertemunya di Seri Perdana.

“Tapi kalau tanya Zahid, dia kata bohong. Dia cakap dengan saya. Masya-Allah. Saya ingat tempat di mana Seri Perdana… datang kat corner jumpa dia.

“Kata Zahid: Ini keputusan kita nak minta Tan Sri balik semula pada UMNO. Dan kita nak serahkan Tan Sri jadi Presiden UMNO.

“Dia cakap dengan saya. Saya kata janganlah membuang masa. Saya tak ada sebut pun.. nantilah saya fikir-fikir. Tak ada fikir-fikir, saya tolak,” katanya pada Pentas PN DUN Bukit Kepong, di Tangkak, malam tadi.

Muhyiddin berkata beliau menolak pelawaan itu disebabkan telah menubuhkan Bersatu yang diyakini apabila bersama PAS akan menjadi satu perjuangan yang terbaik untuk agama, bangsa dan negara.

Sehubungan itu, ahli-ahli UMNO juga perlu meninggalkan zaman lampau dan berhijrah atau sekurang-kurangnya mengundi PN pada Pilihan Raya Negeri (PRN) Johor 12 Mac depan.

“Walaupun masih ahli UMNO… tak salah undi PN… lagipun bila masuk tempat mengundi siapa yang tahu kan? Allah saja yang tahu. Dan dia tahu walaupun dia UMNO tapi dia pilih yang baik dan yang terbaik ialah Perikatan Nasional,” katanya.

Sebelum ini, Muhyiddin yang juga bekas Perdana Menteri berkata beliau mempunyai bukti bahawa Zahid pernah membawa timbunan fail untuk meminta bantuan menyelesaikan kes mahkamah dihadapinya.

Pada ketika itu, Presiden PAS Tan Sri Abdul Hadi Awang dan Naib Presiden Bersatu Datuk Seri Mohamad Azmin Ali boleh menjadi saksi beliau sekiranya ada pihak yang cuba menafikan dakwaan tersebut, kata Muhyiddin.

“Apa yang saya sebutkan memang benar berlaku sebab Zahid ada tunjuk satu fail yang bertimbun dan dia minta bantu selesaikan masalah.

“Saksinya ada di sini Azmin Ali dan Abdul Hadi ada datang ke rumah saya, Zahid ada waktu zaman kita baik dahulu bawa fail. Kalau orang tanya apa saksi, itu ada saksi bahawa itu adalah kenyataan yang betul,” kata Muhyiddin.

Bagaimanapun, Zahid menafikan pernah berjumpa Muhyiddin ketika Presiden Bersatu itu menjadi Perdana Menteri untuk meminta tolong dilepaskan daripada tuduhan mahkamah.


Tidak semestinya presiden UMNO diangkat jadi calon PM, kata Shahrir

Veteran UMNO, Tan Sri Shahrir Samad menyifatkan UMNO tidak boleh lagi mengamalkan tradisi kelaziman mengangkat presiden parti sebagai calon perdana menteri, ia sekaligus mengesahkan parti itu masih tidak mempunyai nama calon untuk diangkat dalam pilihan raya nanti.

Katanya, konsep ‘one man show’ atau seorang tokoh saja bertindak sebagai dominan dan menguasai segala-galanya perlu diubah sejajar dengan perubahan politik yang berlaku ketika ini.

Katanya lagi, tambahan sehingga hari ini keputusan untuk mengangkat calon perdana menteri daripada UMNO masih ‘kabur’ dan tidak ada dikalangan pucuk pimpinan sedia ada yang dilihat mempunyai kelayakan serta berkemampuan menggalas tanggungjawab itu.

“Hari ini belum ada sebarang keputusan walaupun kita ada presiden, timbalan presiden, naib presiden, kita tahu. Maknanya kita bakal berdepan dengan keadaan itu sehingga sampai pilihan raya.

“Pilihan jajaran baru yang kita nak bergantung juga pada penerimaan kepimpinan UMNO hari ini bahawa inilah masa untuk berubah, inilah masa untuk memberi cara yang baru.

“Kita tidak perlu balik semula kepada keaadan kaedah presiden UMNO mesti jadi perdana menteri,” katanya dalam temu bual Bicara Tokoh, yang disiarkan di Facebook Majlis Profesor Negara (MPN), hari ini.

UMNO sebelum ini dikenali sebagai sebuah parti dominan dan secara tradisinya presiden UMNO menjadi perdana menteri.

Namun sehingga hari ini UMNO masih belum mencadangkan nama calon perdana menteri daripada parti itu.

Sebelum ini seorang Ketua UMNO Bahagian Paya Besar, Datuk Ahmad Tajuddin Sulaiman menegaskan bahawa berdasarkan keadaan semasa, Presiden UMNO, Datuk Seri Ahmad Zahid Hamidi ketika ini tidak sesuai untuk dicalonkan bagi jawatan berkenaan.

Ahmad turut meminta Zahid mencadangkan nama calon lain untuk menjadi perdana menteri seandainya UMNO membentuk kerajaan selepas Pilihan Raya Umum ke-15 (PRU15) nanti.

Dalam pada itu, Shahrir berkata telah tiba masanya UMNO memiliki dua orang tokoh yang berkebolehan untuk menjaga parti, dan seorang lagi bertindak mengetuai kerajaan.

Mengambil contoh kenyataan bekas Perdana Menteri Tun Hussein Onn, yang mana pernah memberitahu akan tiba masa UMNO berbeza kepimpinan parti, dan berbeza daripada kerajaan.

“Dia kata perkara itu akan terjadi. Sebab parti itu akan jadi lebih besar dan kerajaan akan jadi kompleks. Jadi soal urus tadbir kerajaan dan juga kepimpinan parti mungkin perlu kepada kemahiran atau kemampuan yang berlainan.

“Kita kata itu mungkin akan berlaku, tapi bukan semasa waktu dia sebab pada ketika itu masih mudah lagi, tidak kompleks lagi seperti kini,” katanya lagi.

Dalam pada itu, Shahrir berkata, beliau melihat UMNO mampu membentuk jajaran baharu untuk membentuk parti politik dan kerajaan, oleh kerana dianggotai oleh wakil-wakil parti yang mempunyai kebolehan urus tadbir yang tertentu.

“Apa yang kita lihat dan saya terangkan, parti sendiri sudah ada jurucakap dari bidang tertentu, dan sudah mula terima kunjungan duta-duta asing.. jadi keadaan ini adalah kes istimewa tidak pernah berlaku dalam sejarah negara dan UMNO sendiri,” katanya.


Pertahankan kerajaan sehingga negara dan rakyat stabil

1) Keghairahan beberapa pemimpin UMNO dalam Perhimpunan Agung UMNO (PAU) baru-baru ini yang membuat desakan terbuka ke atas YAB Perdana Menteri agar PRU dilaksanakan secepat mungkin adalah tindakan pentingkan diri dan boleh dianggap khianat terhadap hak Yang di-Pertuan Agong dalam perihal kuasa membubarkan parlimen.

2) Biarpun Datuk Seri Ismail Sabri itu dari parti yang berlainan dari saya, namun kebiadapan sesetengah warga UMNO yang menjerit “bubar parlimen” ke arahnya, video tindakan Presiden UMNO menolak beliau ke tepi untuk beri laluan kepada “National Embarrassment” serta menyisihkan Perdana Menteri kita itu dari karpet merah ketika di PWTC menunjukkan sikap kurang ajar dan angkuh Kluster Mahkamah.

3) Untuk berlaku adil kita perlu memberi pujian kepada YAB Perdana Menteri kerana beliau masih tegas berprinsip tidak mencampuri urusan mahkamah dan institusi kehakiman sepertimana prinsip yang dipegang oleh pendahulunya, Perdana Menteri ke-8 (PM8) Tan Sri Muhyiddin Yassin sebelum ini. Mungkin kerana prinsip itu jualah Datuk Seri Ismail Sabri sedang diasak dari segenap penjuru oleh beberapa pemimpin UMNO yang sudah tidak sabar untuk meruntuhkan kerajaan sendiri lagi sekali.

4) Mungkin Kluster Mahkamah dan para penyokongnya lupa diri bahawa kestabilan serta keharmonian tadbir-urus negara ini bukan sekadar bergantung kepada dominasi satu parti tunggal yang mewakili satu kelompok kaum semata-mata, namun atas kerjasama serta perkongsian kuasa yang adil antara semua pihak yang bernama warganegara Malaysia termasuk mereka di Sabah dan Sarawak.

5) Maka adalah wajar setiap pemegang taruh dalam urusan politik negara ini termasuk pihak pembangkang yang membuat “MOU” dengan kerajaan untuk turut dirujuk apabila membicarakan soal mahu bubar parlimen. Begitu juga dengan parti-parti yang membentuk kerajaan Malaysia hari ini seperti Perikatan Nasional (PN) dan GPS, semua itu wajar dihormati dan diambil kira pendapatnya.

6) Di samping itu, rakyat juga wajar mendukung segala keputusan baik dari kerajaan Malaysia pimpinan Datuk Seri Ismail Sabri, contohnya seperti pemerkasaan Bahasa Kebangsaan agar ia diguna pakai oleh wakil-wakil kerajaan ketika berucap di pentas antarabangsa serta mewajibkan pelajar-pelajar asing yang belajar di negara ini untuk menguasainya. Ia merupakan kesinambungan polisi pro Bahasa Kebangsaan oleh PM8 yang memansuhkan PPSMI.

7) Bahasa Kebangsaan merupakan wadah perpaduan. Jika rakyat tidak berbicara dalam bahasa yang sama piawainya, maka kita akan menghasilkan generasi yang mempunyai jurang antara kaum dan status sosial yang makin melebar hingga mengancam keutuhan nasional antara masyarakat. Begitu juga soal kedaulatan negeri-negeri dalam negara ini, ia merupakan harga mati yang tidak patut dirunding lagi! Syabas kepada kerajaan Malaysia kerana tegas menafikan tuntutan waris Sultan Sulu ke atas Sabah.

8) Dalam era geopolitik serta ekonomi dunia yang makin bergolak akibat konflik ketenteraan di Ukraine serta pertikaian di Laut China Selatan antara kuasa-kuasa besar, Malaysia memerlukan satu kerajaan kolektif yang mewakili kepentingan setiap warganya untuk lebih fokus ke arah kemandirian ekonomi domestik seperti bekalan makanan, pendigitalan untuk menjimatkan kos dan masa serta pelan pertahanan negara yang holistik dan dikemaskini.

9) Oleh yang demikian, adalah tidak masuk akal apabila laungan mahu PRU secepat mungkin itu didasarkan atas alasan mahu kestabilan, sedangkan hakikatnya menerjah PRU dalam keadaan tergesa-gesa di waktu negara sedang pulih dari wabak Covid-19 (kini varian Omicron) dan rata-rata rakyat sedang merangkak keluar dari kesempitan ekonomi merupakan resipi ambil kesempatan merampas kuasa politik yang mensabotaj kestabilan itu sendiri.

10) Saya menyeru semua warga Malaysia tanpa mengira kaum, negeri, parti politik serta status sosial agar mementingkan kestabilan dan keharmonian sebenar NEGARA ini dari dirobek dan diperkosa oleh kelompok opportunis yang bukan saja korup malah angkuh dan asobiyyah kerana mahu terus mengekalkan gaya hidup mewah “warlord-warlord” tua golongan kayangan yang pernah mendominasi politik nasional hingga DEB pun gagal mencapai sasarannya manakala Tanah Rizab Melayu pula makin mengecil seluruh negara.

Dr. Muhammad Faiz Bin Na’aman
Ahli Majlis Pimpinan Tertinggi Bersatu

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.